MEABHRÁN MÍNIÚCHÁIN

1. COMHTHÉACS AN TOGRA

Mar atá luaite sa Teachtaireacht ón gCoimisiún chuig Parlaimint na hEorpa agus chuig an gComhairle 'Treochlár um Aontas Baincéireachta'[1], sa Teachtaireacht ón gCoimisiún 'Treoirphlean d’Aontas Eacnamaíoch agus Airgeadaíochta a bheidh Domhain agus Fíor lena dTosófar ar Dhíospóireacht Eorpach'[2] agus i dtuarascáil na gCeithre Uachtarán 'I dtreo fíoraontais eacnamaíoch agus airgeadaíochta'[3] in 2012, tá creat airgeadais chomhtháite ina cuid dhílis de na bearta beartais le haghaidh an Eoraip a chur ar ais ar bhealach an téarnaimh agus an fháis eacnamaíoch.

Tá dul chun cinn i dtreo Aontais Bhaincéireachta fíor‑riachtanach chun cobhsaíocht agus fás airgeadais a áirithiú i limistéar an euro agus ar fud an mhargaidh inmheánaigh. Is céim riachtanach í an ilroinnt airgeadais agus an neamhchinnteacht airgeadais atá ann faoi láthair a shárú, coinníollacha cistithe a éascú i gcás stát agus banc atá i mbaol agus an nasc idir an dá ní a bhriseadh, agus gníomhaíocht bhaincéireachta trasteorann a athlainseáil sa mhargadh inmheánach chun tairbhe Ballstát, idir iad siúd atá laistigh de limistéar an euro agus iad siúd atá lasmuigh de. Dá bhrí sin, agus an creat rialála is infheidhme maidir leis na 28 ball den mhargadh inmheánach (leabhar rialacha aonair) mar dhúshraith aige, roghnaigh an Coimisiún Eorpach cur chuige cuimsitheach a chur i bhfeidhm agus mhol sé Treochlár um Aontas Baincéireachta ina bhfuil ionstraimí agus céimeanna éagsúla, is féidir a bheidh ar fáil ag na Ballstáit uile, ach, ar scor ar bith, ina n‑áirítear na 18 mBallstát atá laistigh de limistéar an euro faoi láthair.

I Márta 2013, gheall an Chomhairle Eorpach an tAontas Baincéireachta a chomhlánú de réir na gcéimeanna seo a leanas. Ar an gcéad dul síos, ba cheart tosaíocht a thabhairt do chríochnú na nósanna imeachta reachtacha le haghaidh Sásra Aonair Maoirseachta (SMA) a chur ar bun lena dtabharfar cumhachtaí don Bhanc Ceannais Eorpach chun maoirseacht a dhéanamh ar bhainc limistéar an euro[4]. Ar an dara dul síos, ba cheart teacht ar aontú le linn mhíonna an tsamhraidh maidir le conas is féidir bainc a athchaipitliú go díreach leis an Sásra Cobhsaíochta Eorpach (SCE), tar éis bhunú an SMA agus athbhreithniú ar chláir chomhordaithe banc lena n‑áirítear an sainmhíniú ar 'shócmhainní leagáide'. Mar an gcéanna le linn shamhradh 2013, ba cheart teacht ar aontú maidir le tograí an Choimisiúin le haghaidh Treorach ó Pharlaimint na hEorpa agus ón gComhairle an [ ] lena mbunaítear creat do théarnamh agus réiteach institiúidí creidmheasa agus gnólachtaí infheistíochta ('Treoir [ ] ó Pharlaimint na hEorpa agus ón gComhairle an [ ]' anseo feasta[5]). Ar deireadh, ba cheart tosaíocht a thabhairt do scrúdú a dhéanamh ar an togra le haghaidh Sásra Aonair Réitigh (SAR) ón gCoimisiún maille le socruithe tacaíochta a bheidh cuí agus éifeachtach d'fhonn iad a ghlacadh le linn an timthrialla pharlaimintigh reatha.

Mar a socraíodh, cumhdóidh an tAontas Baincéireachta Ballstáit limistéar an euro uile agus na Ballstáit nach bhfuil i limistéar an euro ar rogha leo teacht isteach ann. An leabhar rialacha aonair ceanglas stuamachta[6] agus na rialacha maidir le réiteach banc céanna is infheidhme ar fud na hEorpa, beidh feidhm acu laistigh den Aontas Baincéireachta agus sna Ballstáit eile ar fad. Caomhnófar sláine an mhargaidh inmheánaigh ar an dóigh sin. Tiocfaidh méadú ar mhuinín agus ar dheiseanna fáis ar fud an mhargaidh inmheánaigh mar gheall ar an bhfeabhsú a bheidh ar an gcobhsaíocht airgeadais de thoradh an Aontais Bhaincéireachta. Bainfidh na Ballstáit uile tairbhe as cur chun feidhme rialacha stuamachta agus réitigh a dhéanfar go lárnach agus go haonfhoirmeach san Ballstáit ar rannpháirtithe iad san Aontas Baincéireachta iad. Má sháraítear an ilroinnt airgeadais atá ina bhac ar ghníomhaíocht eacnamaíoch faoi láthair, is fusa, de thoradh an chur chun feidhme sin, a áireofar iomaíocht chothrom maidir le saorfheidhmiú saoirsí bunúsacha agus a cuirfear bacainní ar na saoirsí sin as an tslí, ní amháin sna Ballstáit ar rannpháirtithe iad, ach ar fud an mhargaidh inmheánaigh.

1.1. Sásra Réitigh Aonair agus socruithe maoiniúcháin ina bpríomheilimintí de chuid an Aontais Bhaincéireachta

Leis an gcomhaontú luath ar Shásra Réitigh Aonair in Aibreán 2012, ar thángthas air faoi cheann seacht mí tar éis an togra ón gCoimisiún i Meán Fómhair 2012, leagadh síos an dúshraith le haghaidh Aontais Bhaincéireacht a bheidh ina cuid dhílis d’Aontas Eacnamaíoch agus Airgeadaíochta.

Tiocfaidh muinín as sláinte banc ar ais de bharr daingniú ar mhaoirseacht laistigh den Sásra Maoirseachta Aonair. Glacfaidh an BCE an fhreagracht deiridh as maoirseacht a dhéanamh ar bhainc uile limistéar an euro in 2014. I dtéarmaí praiticiúla, is é an BCE a dhéanfaidh maoirseacht dhíreach ar na bainc is mó agus is mó gníomhaíocht idirnáisiúnta agus beidh an rogha aige 'glaoch ar' mhaoirseacht dhíreach do na bainc eile, cé gur údaráis náisiúnta a bheidh freagrach as maoirseacht laethúil ar na bainc nach bhfuil chomh mór sin.

Agus an Sásra Maoirseachta Aonair mar dhúshraith aige, chun inbhuanaitheacht na margaí baincéireachta a chur ar bun sna Ballstáit ar rannpháirtithe sa Sásra Maoirseachta Aonair iad, ní mór don AE Sásra Aonair Réitigh a chur ar bun chun bainc a bhfuil ag cliseadh orthu a láimhseáil. Ní féidir an riosca go mbeidh dianfhadhb leachtachta nó sócmhainneachta ag banc a chur as an áireamh go hiomlán choíche. Dá bhrí sin, is gá creat a leagan amach lenar féidir le húdaráis na bainc a athstruchtúrú ó bhonn agus, san am céanna, na rioscaí an‑suntasach maidir le cobhsaíocht eacnamaíoch agus costais a thagann as iad leachtú go mí‑ordúil faoi dhlíthe náisiúnta sócmhainneachta a sheachaint agus deireadh a chur leis an ngá an próiseas a mhaoiniú as acmhainní poiblí.

Nuair a ghlacfaidh Parlaimint na hEorpa agus an Chomhairle an Treoir maidir le Téarnamh agus Réiteach na mBanc, socrófar leis na rialacha maidir le conas a athstruchtófar bainc de chuid an AE ag a bhfuil deacrachtaí airgeadais tromchúiseacha, conas a chothabhálfar feidhmeanna atá lárnach don fhíorgheilleagar, agus conas a leithdháilfear caillteanais agus costais ar scairshealbhóirí, ar chreidiúnaithe agus ar thaisceoirí gan árachas. Leithdháilfear caillteanais agus díluachálfar éilimh scairshealbhóirí, fochreidiúnaithe agus creidiúnaithe sinsearacha le hathshnámhú, ar príomhionstraim é sa Treoir Réitigh. Ní ligfear caillteanais ar thaisceoirí faoi bhun EUR 100 000 ar aon nós, ó tá a n‑éilimh cosanta ag Scéimeanna Ráthaithe Taiscí náisiúnta.

Tá an Treoir ag brath ar líonra d'údaráis náisiúnta agus de chistí réitigh chun bainc a réiteach. Cé gur céim mhór chun tosaigh é sin maidir leis an difear idir chineálacha éagsúla cur chuige náisiúnta a íoslaghdú agus maidir le sláine an mhargaidh inmheánaigh a chosaint, ní leor é i gcás na mBallstát sin a bhfuil an mhaoirseacht ar institiúidí creidmheasa laistigh den Sásra Maoirseachta Aonair comhroinnte eatarthu. Mar a dhearbhaigh an Chomhairle Eorpach, san Aontas Baincéireachta is gá an t‑aon leibhéal amháin údaráis a bheith i mbun maoirseachta ar bhainc agus réitigh banc. Ina éagmais sin, féadfaidh teannais teacht chun cinn idir an maoirseoir (an BCE) agus údaráis náisiúnta réitigh maidir le conas bainc anásta a láimhseáil, agus d’fhéadfadh ionchais mhargaidh bheith ann fós maidir le Ballstáit a bheith in ann nó gan bheith in ann clistí banc a láimhseáil ar leibhéal naisiúnta, rud a d’athneartódh lúbanna aischothaithe idir stáit agus bainc ar fud an mhargaidh inmheánaigh.

I gcomparáid le líonra d’údaráis réitigh, bainfidh na Ballstáit, na cáiníocóirí, na bainc agus an chobhsaíocht airgeadais ar fud an AE príomhshochair as Sásra Aonair Réitigh ina bhfuil comhlacht cinnteoireachta lárnach agus Ciste Aonair Réitigh Banc:

· áiritheofar le cinnteoireacht lárnach láidir go ndéanfar cinntí réitigh ar fud na mBallstáit ar rannpháirtithe iad go héifeachtach agus go gasta, nach mbeidh gníomhaíocht neamh‑chomhordaithe ann, go n‑íoslaghdófar drochthionchair ar chobhsaíocht airgeadais agus go gcuirfear teorainn leis an ngá atá an tacaíocht airgeadais a fháil;

· agus linn láraithe saineolais agus taithí ar réiteach banc ann, beifear in ann bainc a bhfuil ag cliseadh orthu a láimhseáil ar dhóigh níos córasaí agus níos éifeachtaí ná mar a dhéanfadh údaráis náisiúnta a bhfuil níos lú acmhainní agus taithí acu;

· le Ciste Aonair Réitigh Banc, beifear in ann acmhainní suntasacha a chomhthiomsú ó ranníocaíochtaí bainc agus, dá bhrí sin, cáiníocóirí a chosaint ar dhóigh níos éifeachtúla ná mar a dhéanfadh cistí náisiúnta, agus, san am céanna, cothrom iomaíochta a chur ar fáil do bhainc ar fud na mBallstát ar rannpháirtithe iad. Le Ciste Aonair, ní bheidh fadhbanna comhordaithe ann a thagann chun cinn agus cistí naisiúnta á n‑imlonnú agus tabharfar cuidiú mór stad a chur le bainc a bheith ag brath ar acmhainn creidmheasa stáit.

Ní mór an Sásra Aonair Réitigh a chruthú laistigh de chreat dlí institiúideach an AE. Sna Conclúidí ón gComhairle Eorpach an 14 Nollaig 2012 tá an ráiteas seo 'beidh próiseas comhlánaithe an AEA bunaithe ar chreat dlí institiúideach an AE'. Cé go raibh gá le uirlisí idir‑rialtasacha ad hoc a imlonnú lasmuigh de chreat an AE chun dul i ngleic le dálaí margaí eisceachtúla agus le fadhbanna rialachais i struchtúr bunaidh an AEA, tá baol ann go mbainfidh an t‑imlonnú sin an bonn den ghné dhaonlathach de chinnteoireacht an AE agus de chomhsheasmhacht chóras dlí an AE. Dá bhrí sin, is gá an SAR a chruthú laistigh de chreat dlí agus institiúideach an AE, mar a rinneadh i gcás an SMA, an AEA a thabhairt chun críche i gcomhréir leis na conclúidí ón gComhairle Eorpach agus, i gcomhthéacs níos leithne, is gá sin a dhéanamh chun ord daonlathach institiúideach an AE a chosaint.

1.2. An t‑aistriú go hAontas Baincéireachta

Tá an Sásra Aonair Maoirseachta le teacht i bhfeidhm i lár 2014. Ba cheart go dtosódh an Sásra Aonair Réitigh ar oibríochtaí in Eanáir 2015, nuair a bheidh Treoir [ ] lena soláthrófar an leabhar rialacha a mbeidh réiteach banc ar fud an mhargaidh inmheánaigh faoina réir le teacht i bhfeidhm[7]. Chuirfeadh an SAR na rialacha den Rialachán seo atá i gcomhréir le rialacha Threoir [ ] le haghaidh Ballstát ar rannpháirtithe iad san Aontas Baincéireachta i bhfeidhm tar éis sin, agus chuirfeadh údaráis náisiúnta rialacha Threoir [ ] i bhfeidhm ar na stáit lasmuigh den Aontas.

Ar aon nós, beidh feidhm ag na rialacha státchabhrach maidir le comhroinnt ualaigh má bhaineann bearta réitigh le tacaíocht ó rialtas. Chun an chomhroinnt ualaigh a dhéanfaidh scairshealbhóirí agus creidiúnaithe sóisearacha, bheadh an SAR ina ann rialacha a chur i bhfeidhm, ó theacht i bhfeidhm an Rialacháin seo ar aghaidh, a cheadódh díluacháil scaireanna agus fofhiachas a mhéad is gá chun na rialacha státchabhrach a chur i bhfeidhm.

Sa bhreis air sin, féadfaidh na Ballstáit cinneadh a dheanamh rialacha nua a bheidh leagtha amach i dTreoir [ ] a chur chun feidhme ina ndlí náisiúnta, roimh spriocam aistriú na treorach sin. Ar aon nós, caomhnófar inniúlachtaí státchabhrach an Choimisiún sna cásanna réitigh uile a bhaineann le cúnamh a aicmítear mar státchabhair. Is amhlaidh, a mhéad nach ionann úsáid an Chiste Aonair Réitigh Banc ag an SAR agus státchabhair de bhun na gcritéar sonrach atá leagtha síos sa Chonradh, go mbeidh feidhm ag na rialacha sin fós, ar mhodh analaí, chun a áirithiú, i gcás ina n‑úsáidtear an Ciste Réitigh, go mbeidh na rialacha céanna i bhfeidhm ar a idirghabháil agus a bheadh dá n‑úsáidfeadh na húdaráis náisiúnta réitigh socruithe náisiúnta airgeadais.

Ar an leibhéal Eorpach, cuirtear próiseas seo an chóineasaithe chun cinn, ar thaobh amháin, le treoracha stáit athbhreithnithe maidir le tacaíocht do bhainc agus, ar an taobh eile, leis an gcomhaontú maidir le conas is féidir leis an Sásra Cobhsaíochta Eorpach bainc anásta a athchaipitliú. Cuireann na treoracha athbhreithnithe maidir le státchabhair ceanglais níos déine i bhfeidhm maidir le comhroinnt ualaigh i gcás scairshealbhóirí agus creidiúnaithe sóisearacha in aon Bhallstát a thugann tacaíocht phoiblí dá bhainc . Chuirfeadh sin a bheag nó a mhór i gcoinne na ilroinnte leantaí ar an margadh inmheánach de réir a láidre atá an stát agus sócmhainní leagáide a bheith ann nó as. Lena linn sin, shonrófaí le treoracha an SCE cé na cásanna, faoi réir rialacha státchabhrach, ina mbeadh Ballstáit nárbh fhéidir leo tacaíocht phoiblí a sholáthar do na bainc in ann iasachtaí a fháil, nó, dá mba ghá, conas ab fhéidir bainc a athchaipitliú leis an SCE.

2. BUNRÉASÚNAÍOCHT MAIDIR LE SÁSRA AONAIR RÉITIGH

Chuir an Coimisiún san áireamh an anailís a rinneadh sa Mheasúnú Tionchair a rinneadh maidir leis an togra le haghaidh Threoir [ ] a ghlacadh ina ndearnadh measúnú ar ghnéithe oibríochtúla agus dlíthiúla a bhaineann le bunú Sásra Aonair Réitigh (SAR).

Rinneadh anailís bhreise ar na tréithe atá beataithe a bheidh ag an SAR ar bhonn na faisnéise is déanaí atá sa Mheasúnú Tionchair. Maidir leis an SAR a bheith in ann cinntí éifeachtacha a chur ar fáil, tá fad ama ríthábhachtach ar dhá chúis mhóra: ex-ante, chun creidiúnacht an SAR nuabhunaithe a fheabhsú mar uirlis fhreagrúil, a chuideoidh na foinsí neamhchinnteachta san margaí a íoslaghdú; agus, i gcás ina dtiocfadh réiteach i bhfeidhm, chun go caomhnóidh an SAR luach na sócmhainní is féidir a mheilt mar gheall ar mhoilleanna sa phróiseas réitigh nach gá a bheith ann. Chun líonra údarás náisiúnta a bheith ann, bheadh gá le ham nós imeachta breise do gach breithniúchán maidir le hinstitiúidí trasteorann. Ach, má tá an SAR i bhfeidhm, is lú an t‑am a chaithfear, ós rud é go mbeidh comhroinnt ar fhreagrachtaí ann idir leibhéal lárnach cinnteoireachta agus údaráis chur chun feidhme áitiúla. Ar an leibhéal náisiúnta, is lú an t‑am a theastóidh ná ar an leibhéal lárnach chun an saineolas uile a thiomsú chun cur chun feidhme a bhainistiú, mar gur dlí náisiúnta an dlí is infheidhme; ar an leibhéal lárnach, is féidir mais chriticiúil níos mó a bheith ann chun an acmhainn dhaonna shaineolach is fearr a mhealladh agus a fhorbairt níos tapa.

Maidir leis an SAR a bheith in ann cinntí éifeachtacha a chur ar fáil, cuideoidh leibhéal lárnach cinnteoireachta na costais a íoslaghdú ar an dá chúis gur féidir buntáistí móra a bhaint amach leis maidir le barainneachtaí scála thar líonra agus go mbeadh sé ina bhunchuidiú agus an cinneadh réitigh á dhéanamh infheidhmithe agus barrmhaith. Ó thaobh struchtúir de, má tá córas ann nach sáraítear leis an sainordú atá ag údaráis náisiúnta maidir leis an gcostas ar a mBallstát féin a íoslaghdú, ní bheidh seachtrachtaí trasteorann curtha san áireamh ann. Tá na Ballstáit ag smaoineamh ar shásra comhroinnte ualaigh le haghaidh caiteachais leasa fhoriomlána sna cásanna sin ó thosaigh an ghéarchéim[8]. Is fearr a oireann sásra aonair réitigh ná líonra d'infheidhmitheacht aistrithe ualaigh a ráthú agus is coinníoll riachtanach é sin le feidhmiú comhaontaithe comhroinnte ualaigh. Ráthófar leis freisin infheidhmitheacht sheachtrach an bheartais maidir le réiteach barrmhaith, lenar féidir aontú ar riail chomhroinnte ualaigh ex-ante lena leithdháilfear na costais réitigh de réir critéar atá cothrom agus cothromúil.

3. EILIMINTÍ DLÍ AN TOGRA

3.1. Bunús dlí

Is é is bunús dlí don togra seo Airteagal 114 den CFAE, lenar féidir bearta a ghlacadh le haghaidh forálacha náisiúnta atá dírithe ar bhunú agus feidhmiú an mhargaidh inmheánaigh a chomhfhogasú.

Tá an togra dírithe ar shláine an mhargaidh inmheánaigh a chaomhnú agus ar a fheidhmiú a fheabhsú. Má tá tacar aonair de rialacha réitigh ann a chuirfear i bhfeidhm go haonfhoirmeach maille le rochtain ar chiste aonair réitigh Eorpach a bheith ag údarás lárnach, tabharfar ar ais feidhmiú ordúil mhargaí baincéireachta an Aontais, cuirfear bacainní ar chearta bunúsacha a fheidhmiú as an tslí, seachnófar mórshaobhadh iomaíochta sna Ballstáit siúd ar a laghad a bhfuil maoirseacht ar institiúidí creidmheasa ar an leibhéal Eorpach ar comhroinnt acu.

Cé go dtabharfar ardleibhéal comhchuibhiúcháin isteach le Treoir [ ], fágann sí go mbeidh réimse solúbthachta ag na Ballstáit, rud is ionann agus a rá gur féidir go mbeidh ilroinnt áirithe sa mhargadh inmheánach fós. Chun an fhadhb sin a sheachaint, foráiltear leis an SAR go mbeidh struchtúr cinnteoireachta comhtháite ann lena gcuirfear réiteach faoin SAR i gcomhréir le maoirseacht faoin SMA chun deireadh a chur leis an míbhuntáiste iomaíochta faoina mbíonn bainc sna Ballstáit ar rannpháirtithe iad sa SMA i gcomparáid le bainc sna Ballstáit nach rannpháirtithe iad sa SMA ó nach bhfuil córas lárnach ann chun bainc a bhfuil ag cliseadh orthu a láimhseáil. Chun a airithiú go mbeidh lánmhuinín ag na Ballstáit ar rannpháirtithe iad as cáilíocht agus as neamhchlaontacht an phróisis réitigh banc, go háirithe maidir le himpleachtaí eacnamaíocha áitiúla, ullmhóidh Bord Aonair Réitigh cinntí réitigh go lárnach agus déanfaidh sé faireachán orthu go lárnach chun a áirithiú go mbeidh cur chuige comhleanúnach agus aonfhoirmeach ann agus is é an Coimisiún a thionscnóidh an próiseas. Déanfaidh an Coimisiún cinneadh freisin maidir le creat na n‑uirlisí réitigh a chuirfear i bhfeidhm maidir leis an eintiteas lena mbaineann agus maidir leis an gCiste a úsáid chun tacú leis an mbeart réitigh.

Sa bhreis air sin, chun tacú leis an bpróiseas réitigh agus chun a éifeachtacht a fheabhsú, bunaítear leis an Rialachán atá beartaithe Ciste Aonair Réitigh Banc. Tá an Rialachán atá beartaithe infheidhmithe go díreach sna Ballstáit uile, ach beidh feidhm aige ar na heintitis uile a bheidh faoi mhaoirseacht an SMA. An leabhar rialacha aonair arna bhunú ag Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta ar institiúidí creidmheasa agus ar ghnólachtaí infheistíochta[9], Treoir 2013/36/AE an 26 Meitheamh 2013 ó Pharlaimint na hEorpa agus ón gComhairle maidir le rochtain ar ghníomhaíocht institiúidí creidmheasa agus maoirseacht stuamachta ar institiúidí creidmheasa agus ar ghnólachtaí infheistíochta[10] agus Treoir [ ], beidh feidhm acu ar na Ballstáit ar rannpháirtithe iad ar an dóigh chéanna a bhfuil feidhm acu ar fud an mhargaidh inmheánaigh.

Dá bhrí sin, is é Airteagal 114 den CFAE an bunús dlí cuí.

3.2. Coimhdeacht

Faoi phrionsabal na coimhdeachta atá leagtha amach in Airteagal 5.3 den CAE, níor cheart don Aontas gníomhú i réimsí nach dtagann faoina fhreagracht eisiach, ach amháin mura féidir agus a mhéad nach féidir leis na Ballstáit cuspóirí na gníomhaíochta arna beartú a ghnóthú go leordhóthanach, bíodh sé ar leibhéal lárnach nó ar leibhéal réigiúnach agus áitiúil, ach gur féidir, de bharr fhairsinge nó éifeachtaí na gníomhaíochta arna beartú, na cuspóirí sin a ghnóthú níos fearr ar leibhéal an Aontais.

Gníomhaíocht ar leibhéal Eorpach amháin is féidir a áirithiú go réiteofar bainc a bhfuil ag cliseadh orthu ar dhóigh a mbeidh an méid is lú éifeachtaí iarmhairte aici agus ar dhóigh chomhsheasmhach de bhun tacar aonair rialacha. Beidh barainneachtaí scála suntasacha i gceist leis an SAR freisin, agus seachnófar na seachtrachtaí diúltacha a d’fhéadfadh teacht chun cinn as cinntí a dhéantar ar bhonn náisiúnta amháin. Is féidir go mbeidh difir shuntasacha idir cinntí réitigh a ghlacfar ar leibhéal náisiúnta, agus faoi réir sonraíochtaí áitiúla agus srianta maoiniúcháin, an bonn de chobhsaíocht agus de shláine an mhargaidh inmheánaigh.

Cé go n‑áireofar le bunú Sásra Aonair Maoirseachta cothrom iomaíochta i maoirseacht ar bhainc agus go laghdófar leis an baol go staonfar, áiritheofar leis an SAR, i gcás ina gclisfear ar bhanc, gur féidir athstruchtúrú a dhéanamh ar an gcostas is ísle, go gcaithfear le creidiúnaithe go cothrom agus go comhionann agus gur féidir maoiniú a imlonnú san úsáid is táirgiúla dó ar fud an mhargaidh inmheánaigh.

Dá bhrí sin, ba chuí go mbeartódh an tAontas an ghníomhaíocht reachtach is gá chun an socrú réitigh sin a bhunú do bhainc atá faoi mhaoirseacht an SMA. Rialachán is ea an ionstraim dhlí is cuí chun nach mbeidh neamhréitigh ann maidir le haistriú náisiúnta agus chun a áirithiú go mbeidh sásra institiúideach aontaithe agus cothrom iomaíochta ann do na bainc eile sna Ballstáit ar rannpháirtithe iad.

3.3. Comhréireacht

Faoi phrionsabal na comhréireachta, níor cheart ábhar agus foirm ghníomhaíocht an Aontais a bheith os cionn an méid is gá chun cuspóirí na gConarthaí a bhaint amach.

San Aontas Baincéireachta, is gá an t‑aon leibhéal amháin údaráis maoirseacht ar bhainc agus réiteach banc a fheidhmiú. Mura ndéanfar sin, is féidir go dtiocfaidh teannais idir an maoirseoir Eorpach agus na húdaráis náisiúnta réitigh maidir le conas costais banc anásta a láimhseáil agus a chumhdach. B’fhéidir go mbainfeadh na teannais sin an bonn d’éifeacht maoirseachta agus réitigh araon agus go saobhfadh siad iomaíocht idir na Ballstáit.

Tharraing an ghéarchéim a tharla le déanaí aird ar an ngá atá ann le gníomhaíocht atá tapa agus cinntitheach ag a bhfuil tacaíocht ó shocruithe maoiniúcháin ar leibhéal Eorpach chun nach mbeidh tionchar díréireach ar an bhfíorgheilleagar ag réiteach banc a dhéantar ar leibhéal náisiúnta, agus chun neamhchinnteacht a mhaolú agus scaoill bhanc agus éifeachtaí gabhála laistigh den mhargadh inmheánach a chosc. D'áiritheofaí le Sásra Aonair Réitigh go gcuirfí na rialacha céanna i bhfeidhm ar an dóigh chéanna ar aon bhanc a bhfuil ag clis air i mBallstát ar rannpháirtí é. Dá mbeadh maoiniú cúltaca leordhóthanach ann, mhaolófaí an méid a éiríonn fadhbanna i mbainc aonair ina gcúis ar a gcailltear muinín i gcóras baincéireachta uile an Bhallstáit nó i gcóras baincéireachta Ballstát eile a mheasann na margaí baoil den chineál céanna a bheith ag baint leo.

Mar gheall ar an deimhneacht dhlithiúil bhreise, na dreasachtaí maidir leis an Aontas Baincéireachta a bheith ailínithe mar is ceart agus na sochair eacnamaíocha atá le gníomhaíocht réitigh a bheith lárnach agus aonfhoirmeach, comhlíonann an togra prionsabal na comhréireachta agus ní dhéanann sé níos mó ná mar is gá chun na cuspóirí a bhaint amach.

Urramaíonn an Rialachán seo na cearta bunúsacha agus comhlíonann sé na prionsabail atá aitheanta i gCairt um Chearta Bunúsacha an Aontais Eorpaigh, eadhon an ceart sonraí pearsanta a bheith cosanta, an ceart gnóthas a chur ar bun, an ceart leigheas éifeachtach agus triail chóir a fháil, agus ní mór é a chur chun feidhme i gcomhréir leis na cearta agus na prionsabail sin.

4. léirmhíniú mionsonraithe ar an togra

4.1. Sásra Aonair Réitigh

4.1.1. Prionsabail, struchtúr agus raon feidhme

Ní mór struchtúir chinnteoireachta a bheith leis an Sásra Aonair Réitigh, struchtúir atá fónta ó thaobh dlí de, agus éifeachtach in am na géarchéime. Ní mór do chinnteoireacht cinntí Eorpacha a áirithiú, ach baint a bheith ag na Ballstáit léi agus tábhacht réitigh banc do gheilleagair náisiúnta a bheith aitheanta inti.

Cuirfidh an Sásra Aonair Réitigh i bhfeidhm an Leabhar Rialacha aonair maidir le réiteach banc atá leagtha amach sa Treoir maidir le Téarnamh agus Réiteach na mBanc i ndáil le bainc anásta sna Ballstáit ar rannpháirtithe iad sa sásra seo. Is éard a bheidh sa Sásra Aonair Réitigh, rialacha agus nósanna imeachta aonfhoirmeacha a bheidh le cur i bhfeidhm ag an mBord Aonair Réitigh ('an Bord') maille leis an gCoimisiún agus údaráis réitigh na mBallstáit ar rannpháirtithe iad.

Ní bheidh an Coimisiún Eorpach rannpháirteach sa SAR ach a mhéad is gá chun cúraimí sonracha a dhéanamh dá bhforáiltear sa Rialachán seo agus maidir le scrúdú státchabhrach faoin gConradh nó chun críche cur chun feidhme, de réir analaí, na gcritéar arna socrú le haghaidh Airteagal 107 den CFAE a chur chun feidhme.

Os a choinne sin, ní leanann an Sásra Aonair Réitigh cur chuige difreáilte an tSásra Maoirseachta Aonair le haghaidh cineálacha éagsúla banc mar gheall ar thréithe an phróisis réitigh. Ní hionann agus cúram leantach na maoirseachta laethúla, níl ach líon áirithe banc ann ar dócha go gclisfidh orthu agus go mbeidh siad faoi réiteach ag tráth áirithe ar bith. Lena chois sin, tá raon feidhme cuimsitheach do Shásra Aonair Réitigh go hiomlán comhsheasmhach leis an loighic ar féidir leis an BCE, dá réir, maoirseacht dhíreach a ghlacadh ar aon bhanc i gcás fadhbanna, an cás inar féidir go ndéanfar é a réiteach san áireamh. Ar deireadh, léirigh an ghéarchéim nach iad na bainc mhóra idirnáisiúnta amháin a bhfuil creat réitigh ar an leibhéal Eorpach de dhíth orthu. Chomh maith leis sin, dá mbeadh údaráis réitigh difreáilte ann le haghaidh méideanna éagsúla banc, bheadh maoiniú agus socruithe tacaíochta difreáilte ann a d'fhéadfadh naisc idir stáit agus bainc a dhaingniú agus iomaíocht a shaobhadh.

4.1.2. Prionsabal beart SAR

Chun a áirithiú go mbeidh próiseas réitigh ann a bheidh oibiachtúil agus cothrom, tá toirmeasc ar aon leithcheal a dhéanfadh an Coimisiún, an Bord nó na húdaráis náisiúnta réitigh ar bhainc, ar a dtaisceoirí, ar a gcreidiúnaithe nó ar a scairshealbhóirí ar bhonn náisiúntachta nó áite gnó. Tá líon prionsabal ina dtreoir ag réiteach grúpaí trasteorann chun a áirithiú go gcaithfear go cothrom le heintitis éagsúla an ghrúpa, chun go gcuirfear san áireamh go cuí leasanna na mBallstát a bhaineann leis an réiteach, chun nach mbeidh an costas a chuirfear ar na creidiúnaithe níos mó ná mar a bheadh sé de réir gnáthimeachtaí dócmhainneachta. I gcás nach bhfuil ach codanna de ghrúpa faoi réiteach, tá an togra dírithe ar a áirithiú nach mbeidh drochthionchar ag an bpróiseas réitigh ar eintitis an ghrúpa nach bhfuil faoi réiteach. Mar phrionsabal, is ar an athshnámhú agus ar an earnáil bhaincéireachta a bheidh an costas réitigh. Dá bhrí sin, áirithíonn an togra gurb iad an Coimisiún, an Bord agus na húdaráis náisiúnta réitigh a chinnfidh ar shocruithe maoiniúcháin réitigh sa dóigh is go n‑íoslaghdófar tacaíocht phoiblí urghnách.

4.1.3. Idirghníomhaíocht le rialú státchabhrach an Choimisiúin

Laistigh den SAR, chaomhnófaí rialú státchabhrach an Choimisiúin i ngach cás. Ciallaíonn sin gur cheart, tar éis don BCE a chur in iúl don Choimisiún agus don Bhord go bhfuil ag cliseadh nó gur dócha go gclisfidh ar bhanc nó ar ghrúpa, an nós imeachta réitigh laistigh den SAR a reáchtáil go comhuaineach leis an nós imeachta státchabhrach, más infheidhme, ionas gur cheart cuireadh a thabhairt don Bhallstát nó do na Ballstáit lena mbaineann na bearta atá beartaithe a chur in iúl don Choimisiún i gcomhréir le hAirteagal 108 den CFAE. Chun sin a dhéanamh, is gá comhar leantach agus malartú leantach faisnéise a bhunú idir an Bord agus an Coimisiún le haghaidh an nós imeachta státchabhrach a chur i gcrích. Lena chois sin, ba é an cinneadh ón gCoimisiún faoi réir rialacha státchabhrach an réamhchoinníoll leis an gCoimisiún cinneadh a ghlacadh banc a chur faoi réiteach. I gcás nach bhfuil aon státchabhair á úsáid ag an gCiste faoi láthair, ba cheart na critéir a socraíodh le haghaidh chur i bhfeidhm Airteagal 107 den CFAE a chur i bhfeidhm, de réir analaí, mar réamhchoinníoll le glacadh cinnidh banc a chur faoi réiteach, ionas go gcaomhnófar sláine an mhargaidh inmheánaigh idir Ballstáit ar rannpháirtithe iad agus Ballstáit nach iad.

4.1.4. Struchtúr maidir le cúraimí agus cinnteoireacht

Cumhdaíonn an Sásra Aonair Réitigh na príomhchúraimí réitigh uile is gá chun bainc a bhfuil ag cliseadh orthu a réiteach. Ar na cúraimí sin tá, inter alia, an t‑údarú oibleagáidí simplithe a chur i bhfeidhm maidir leis an gceanglas pleananna réitigh a dhréachtú, pleananna réitigh a tharraingt suas, pleananna réitigh a athbhreithniú, inréititheacht banc a mheasúnú, cinneadh a dhéanamh banc a chur faoi réiteach, cumhachtaí réitigh a fheidhmiú maidir le hinstitiúid faoi réiteach agus scéimeanna réitigh a chur chun feidhme. Lena chois sin, cumhdaíonn an SAR cinntí maidir le maoiniú réitigh a úsáid.

Áirithíonn an dóigh a bhfuil an SAR curtha le chéile go mbeidh a struchtúir chinnteoireachta fónta ó thaobh an dlí de, le linn géarchéime féin. Ceapadh iad chun a áirithiú go mbeidh cinntí Eorpach agus go mbeidh baint ag Ballstáit leo i bhfianaise a thábhachtaí atá réiteach banc do gheilleagair náisiúnta.

Ar struchtúir chinnteoireachta an tSásra Aonair Réitigh, tá an Bord Aonair Réitigh, údaráis náisiúnta réitigh na mBallstát ar rannpháirtithe iad agus an Coimisiún Eorpach. Beidh cúraimí an SAR comhroinnte idir an Bord Aonair Réitigh agus na húdaráis náisiúnta réitigh.

Beidh sé de chumhacht ag an gCoimisiún Eorpach, mar institiúid de chuid an Aontais Eorpaigh, sa chás seo, ar bhonn molta ón mBord Réitigh nó ar a thionscnamh féin, réiteach bainc a thionscnamh, chun a áirithiú go mbeidh an Sásra Aonair Réitigh éifeachtach agus cuntasach. Má thionscnaíonn an Coimisiún nós imeachta réitigh, cinnteoidh sé freisin creat na n‑uirlisí réitigh a chuirfear i bhfeidhm i ngach cás agus úsáid an Chiste. Dhéanfadh an Bord Aonair Réitigh na cinntí eile uile faoin Rialachán SAR agus chuirfeadh sé iad ar aghaidh chuig na húdaráis náisiúnta réitigh chun a bhfeidhmithe ar an leibhéal náisiúnta i gcomhréir leis an Rialachán SAR agus Treoir [ ]. Dhéanfadh an Bord faireachán ar an bhfeidhmiú a dhéanfadh na húdaráis náisiúnta réitigh ar a chinntí ar an leibhéal náisiúnta agus, mura gcomhlíonfadh údarás náisiúnta réitigh a chinneadh, d'fhéadfadh sé a chinneadh a chur ar aghaidh go díreach chuig na bainc.

4.1.5. An próiseas cinnteoireachta

De bhun an Leabhair Rialacha atá leagtha amach i dTreoir [ ] ó Pharlaimint na hEorpa agus ón gComhairle an [ ], chuirfí banc faoi réiteach nuair a bheadh ag cliseadh air nó nuair ba dhócha go gclisfeadh air, murarbh fhéidir cliseadh a sheachaint le haon socrú san earnáil phríobháideach, agus nuair a bheadh réiteach le leas an phobal mar go bhfuil an banc sistéamach sa mhéid is go ndéanfadh a chliseadh dochar don chobhsaíocht airgeadais. Is é is cuspóir do réiteach, a áirithiú go leanfar d'fheidhmeanna criticiúla an bhainc, cobhsaíocht airgeadais a chosaint, an méid a bhfuiltear ag brath ar airgead na gcáiníocóirí a íoslaghdú, agus taisceoirí a chosaint.

Cuirfear tús le réiteach tar éis próisis lena n‑áireofar go ndéanfar cinneadh a bhfuil údar leis agus atá neamhchlaonta maidir le haon bhanc a bhfuil ag cliseadh air.

– cuirfidh an BCE, mar mhaoirseoir banc, in iúl don Choimisiún, don Bhord Réitigh agus do na húdaráis agus do na haireachtaí náisiúnta is ábhartha go bhfuil ag cliseadh ar bhanc;

– déanfaidh an Bord Réitigh a mheas an bhfuil bagairt shistéamach ann gan aon réiteach earnála príobháidí a bheith ann;

– más amhlaidh, molfaidh an Bord Réitigh don Choimisiún réiteach a thionscnamh;

– cinnfidh an Coimisiún ar réiteach a thionscnamh agus léireoidh sé don Bhord Réitigh cén creat atá le húsáid le haghaidh na huirlisí réitigh a chur i bhfeidhm agus le haghaidh an Ciste a úsáid chun tacú leis an mbeart réitigh. Glacfaidh an Bord Réitigh, le cinneadh a chuirfear ar aghaidh chuig na húdaráis náisiúnta réitigh, scéim réitigh lena leagfar amach na huirlisí, na bearta agus na bearta maoiniúcháin maidir le réiteach agus lena n‑ordaítear treoir do na húdaráis náisiúnta réitigh na bearta réitigh a fheidhmiú;

– feidhmeoidh na húdaráis náisiúnta réitigh na bearta réitigh arna gcinneadh ag an mBord de réir an dlí náisiúnta. Mura gcomhlíonfaidh na húdaráis náisiúnta réitigh cinntí an Bhoird, beidh sé de chumhacht ag an mBord gabháil in ionad na n‑údarás náisiúnta réitigh agus cinntí áirithe maidir leis na bearta réitigh a chur i bhfeidhm a chur ar aghaidh go díreach chuig na bainc.

4.1.6. Cuntasacht agus buiséad

Beidh gach comhpháirt aonair den Sásra Aonair Réitigh neamhspleách maidir lena cúraimí a dhéanamh agus beidh sí faoi réir forálacha diana cuntasachta chun a áirithiú go n‑úsáidfidh sí a cumhachtaí ar dhóigh a bheidh ceart agus neamhchlaonta, laistigh de theorainneacha arna socrú ag an Rialachán seo agus ag Treoir [ ]. Dá bhrí sin, beidh an Bord Réitigh freagrach go díreach ó thaobh cuntasachta de do Pharlaimint na hEorpa agus don Chomhairle maidir le haon chinntí arna nglacadh ar bhonn an togra seo. Cuirfear Parlaimintí náisiúnta na mBallstát is rannpháirtithe iad ar an eolas freisin faoi ghníomhaíochtaí an Bhoird réitigh. Beidh ar an mBord freagairt d’aon bharúlacha nó d’aon cheisteanna a chuirfidh Parlaimintí náisiúnta na mBallstát is rannpháirtithe iad air. Ní cuid de bhuiséad an Aontais buiséad an SAR, a bhfuil an ciste aonair réitigh ina chuid de. Is le ranníocaíochtaí ón earnáil bhaincéireachta a mhaoineofar caillteanas a bhaineann le cúraimí an SAR, le bainistiú agus le húsáid an Chiste .

4.1.7. An caidreamh le Ballstáit nach rannpháirtithe iad

Le Treoir [ ], bunaítear coláistí réitigh i measc údarás náisiúnta réitigh chun grúpaí baincéireachta a láimhseáil, lena n‑áirithítear go mbeidh údaráis réitigh na mBallstát uile ina n‑oibríonn an banc ar dhóigh atá cuí agus cothrom. Beidh ról idirghabhála ag an Údarás Baincéireachta Eorpach (ÚBE) i gcás ina mbeidh easaontú idir údarás náisiúnta réitigh bhaile agus údarás náisiúnta réitigh aíochta maidir le pleananna réitigh a ullmhú agus maidir leis an réiteach féin. Laistigh den chomhthéacs SAR, i gcás eintiteas agus grúpa atá bunaithe laistigh de na Ballstáit ar rannpháirtithe iad sa SAR amháin, ionadóidh an SAR na coláistí réitigh dá bhforáiltear i dTreoir [ ] lena mbunaítear creat do théarnamh agus réiteach institiúidí creidmheasa agus gnólachtaí infheistíochta. Ina ionad sin, beidh ionadaithe ó údaráis náisiúnta réitigh rannpháirteach sa Bhord réitigh.

I gcás banc atá bunaithe i mBallstáit nach rannpháirtithe iad de réir bhrí an Rialachán SMA, beidh feidhm iomlán ag Treoir [ ] fós. Mar an gcéanna, beidh an idirghníomhaíocht idir an SAR agus údaráis náisiúnta réitigh i mBallstáit nach rannpháirtithe iad go hiomlán faoi réir Threoir []. Beidh feidhm iomlán freisin ag forálacha maidir leis an idirghníomhaíocht idir chistí réitigh éagsúla (frithpháirtiú agus iasachtaíocht agus iasachtú atá deonach agus comhchoiteann) idir an Ciste Aonair Réitigh agus cistí náisiúnta réitigh Ballstát nach rannpháirtithe iad. Soiléirítear leis an togra freisin go mbeidh feidhm iomlán ag ról an ÚBE dá bhforáiltear i dTreoir [ ] agus an Rialachán ÚBE, lena n‑áirítear a chumhachtaí idirghabhála, ar an mBord Réitigh.

Sa bhreis air sin, cuirtear cás na mbanc atá bunaithe i mBallstáit nach rannpháirtithe iad sa SAR san áireamh sa togra ar thrí dhóigh.

Ar an gcéad dul síos, tá an prionsabal nach ndéanfaidh aon chomhpháirteanna de SAR leithcheal ar institiúidí creidmheasa, ar shealbhóirí taiscí, ar infheisteoirí nó ar chreidiúnaithe eile ar bhonn a náisiúntachta ná a n‑áite gnó leagtha síos sa togra.

Ar an dara dul síos, foráiltear sa togra, i gcás ina bhfuil institiúidí atá bunaithe i mBallstát ar rannpháirtí é agus i mBallstát nach rannpháirtí é, go n‑ionadóidh an Bord údaráis náisiúnta réitigh na mBallstát ar rannpháirtithe iad san coláistí réitigh dá bhforáiltear faoi Threoir [ ].

Ar an tríú dul síos, beidh an rogha i gcónaí ag Ballstáit nach rannpháirtithe iad dul isteach sa SMA agus, ar an dóigh sin, a áirithiú freisin go mbeidh na bainc atá bunaithe laistigh dá gcríoch faoi réir an SAR.

4.1.8. An Bhaint le Treoir [ ] ó Pharlaimint na hEorpa agus ón gComhairle an [ ] lena mbunaítear creat do théarnamh agus réiteach institiúidí creidmheasa agus gnólachtaí infheistíochta

Laistigh den Sásra Aonair Réitigh, beidh feidhm ag an Leabhar Rialacha atá leagtha amach i dTreoir [ ] lena mbunaítear creat do théarnamh agus réiteach institiúidí creidmheasa agus gnólachtaí infheistíochta ar Bhallstáit ar rannpháirtithe iad ar an dóigh a bhfuil feidhm aige laistigh den mhargadh inmheánach ar fad. Ní mó sin a dhéanamh a dhéanamh, ach amháin i gcás ina ngabhann nósanna imeachta nó forálacha ina n‑ionad dá bhforáiltear sa Rialachán seo forálacha ábhartha Threoir [ ] (forálacha maidir le coláistí trasteorann, mar shampla, a ngabhann an chinnteoireacht laistigh den SAR ina n‑ionad).

Tá forálacha áirithe curtha isteach sa togra SAR atá comhthreomhar le Treoir [ ], ó nach mór don Bhord Réitigh agus don Choimisiún a mbearta a bhunú go díreach ar dhlí infheidhme an Aontais. I bhforálacha eile de chuid an togra seo, tá crostagairtí don togra ón gCoimisiún maidir le Treoir [ ]. Is féidir gur leasaíodh cuid de na forálacha sin leis an tuarascáil a vótáil coiste um Ghnóthaí Eacnamaíocha agus Airgeadaíochta Pharlaimint na hEorpa a ghlacadh mí Bealtaine agus le cur chuige ginearálta na Comhairle an 26 Meitheamh. Ní mór an Rialachán SAR a bheith go hiomlán i gcomhréir i ndeireadh thiar leis an gcomhaontú maidir le Treoir [ ] a cuireadh i gcrích idir Parlaimint na hEorpa agus an Chomhairle. Tagraíonn an togra sin do chur chuige ginearálta na Comhairle, ina cháil mar an doiciméad is déanaí a bhfuil fáil air. Ós rud é go bhfuil an chaibidlíocht ar siúl idir Parlaimint na hEorpa agus an Chomhairle fós agus nach bhfuil an Treoir tugtha chun críche fós, is é an cuspóir atá ag an gCoimisiún, na forálacha substaintiúla sin a ionadú le toradh deiridh na caibidlíochta idir na comhreachtóirí ar Threoir [ ].

I gcás gnéithe áirithe atá cumhdaithe cheana ag Treoir [ ], tá gá le hailíniú breise chun go bhfeidhmeoidh SAR in éineacht le Ciste Aonair Réitigh Banc. Ar an gcéad dul síos, ba cheart tosaíocht na n‑éileamh a chomhchuibhiú go hiomlán le haghaidh réitigh, ar bhonn phrionsabal na tosaíochta taisceora. Tá sé beartaithe in Airteagal 15 tosaíocht na‑éileamh i réiteach a chomhchuibhiú, ar bhonn phrionsabal na tosaíochta taisceora. Measann an Coimisiún gur gá an comhchuibhiú sin i gcás na n‑eintiteas uile atá faoi réir Threoir [ ], chun a áirithiú go mbeidh cothrom iomaíochta ann laistigh den mhargadh inmheánach. Ar an dara dul síos, laistigh de SAR, ní mór creat teann a bheith ann le haghaidh aon solúbthachta maidir le hathshnámhú agus an tsolúbthacht sin a bheith faoi réir na gcoinníollacha céanna do na bainc uile. Dá bhrí sin, in Airteagal 24 den togra tá creat teann breise, ar bhonn chur chuige ginearálta na Comhairle an 26 Meitheamh 2013, agus tá úsáid aon mhaoluithe dá bhforáiltear i dTreoir [ ] curtha as an áireamh sa chomhthéacs sin (go háirithe maidir le ríomh na tairsí le haghaidh athshnámhaithe).

4.2. An Bord Réitigh

4.2.1. Rialachas

Chun a áirithiú go mbeidh próiseas cinnteoireachta éifeachtach agus cuntasach maidir le réiteach ann, foráiltear i struchtúr agus i rialacha oibríochta an Bhoird Réitigh do bhaint chuí a bheith ag na Ballstáit uile a mbaineann an próiseas go díreach leo. Is iad a bheidh ar an mBord sin, an Stiúrthóir Feidhmiúcháin, an Leas‑Stiúrthóir Feidhmiúcháin, na hionadaithe arna gceapadh ag an gCoimisiún agus ag an BCE agus na baill arna gceapadh ag gach Ballstát ar rannpháirtí é thar cheann na n‑údarás náisiúnta réitigh. Tiocfaidh an Bord, agus Stiúrthóir Feidhmiúcháin ina chathaoirleach air, le chéile agus oibreoidh sé in dhá sheisiún: seisiún feidhmiúcháin agus seisiún iomlánach. D’fhéadfaí cuireadh a thabhairt do bhreathnadóirí freastal ar chruinnithe an Bhoird.

Le linn a sheisiúin iomlánaigh, dhéanamh an Bord gach cinneadh de chineál ginearálta. Le linn a sheisiúin feidhmiúcháin, déanfaidh an Bord cinntí maidir le heintitis aonair nó grúpaí baincéireachta. Beidh raon na gcinntí sin idir pleanáil réitigh agus cumhachtaí luath-idirghabhála, ar thaobh amháin, agus scéimeanna réitigh, lena n‑áirítear an Ciste a úsáid chun an próiseas réitigh a mhaoiniú agus treoir a thabhairt don réiteach náisiúnta maidir le conas na cinntí réitigh a chur chun feidhme, ar an taobh eile.

Le linn a sheisiúin feidhmiúchán, is iad a bheidh ar an mBord, an Stiúrthóir Feidhmiúcháin, an Leas‑Stiúrthóir Feidhmiúcháin, na hionadaithe arna gceapadh ag an gCoimisiún agus ag an BCE.

De réir na mbanc nó na ngrúpaí a bheidh le réiteach i ngach cás, le linn a sheisiúin feidhmiúcháin, ar a bharr sin, comhghairfidh an Bord baill arna cheapadh ag na húdaráis náisiúnta réitigh ábhartha chomh maith leis an Stiúrthóir Feidhmiúcháin, an Leas Stiúrthóir Feidhmiúcháin agus na hionadaithe arna gceapadh ag an gCoimisiún agus ag an BCE. Dá bhrí sin, i gcás ina ndéanfar réiteach ar ghrúpaí baincéireachta trasteorann, an ball arna cheapadh ag an mBallstát ina bhfuil an t‑údarás réitigh ar leibhéal grúpa suite agus na baill arna gceapadh ag na Ballstáit ina bhfuil fochuideachtaí nó eintitis atá cumhdaithe ag maoirseacht chomhdhlúite bunaithe, beidh an dá cheann acu rannpháirteach sna cruinnithe agus sa phróiseas cinnteoireachta. Sna rialacha vótála is infheidhme maidir leis an mBord, tá an gá atá ann leas na mBallstát uile lena mbaineann cinneadh réitigh curtha san áireamh. Ní bheidh cumhacht crosta ag aon rannpháirtí sa chinnteoireacht.

Os a choinne sin, ós rud é go bhfuil sé de cheannas ag na Ballstáit an úsáid a bhaintear as an mbuiséad náisiúnta a chinneadh iad féin, foráiltear go sainráite sa togra nach bhféadfaidh SAR a cheangal ar na Ballstáit go soláthróidh siad tacaíocht phoiblí urghnách d’aon eintitis faoi réiteach. Lena chois sin, chun go gcuirfear aon impleachtaí fioscacha ar na Ballstáit san áireamh go hiomlán, féadfaidh na baill arna gceapadh ag na húdaráis náisiúnta réitigh ábhartha aon chinnteoireacht bhreise amháin a iarraidh le linn sheisiún feidhmiúcháin an Bhoird le haghaidh na himpleachtaí sin is féidir a bheith ann a phlé.

4.2.2. Cumhachtaí

Láróidh an Bord Réitigh an fhaisnéis atá ag an BCE agus ag na húdaráis náisiúnta réitigh ar fhóntacht airgeadais banc atá faoina ndlínse. I gcomparáid le líonra d’údaráis náisiúnta a oibríonn laistigh de shainorduithe náisiúnta, is féidir measúnú níos fearr a dhéanamh ar na himthosca arbh fhéidir go mbeadh gá banc a chur faoi réiteach agus iarmhairtí trasteorann a sheachaint mar gheall orthu leis sin.

Beidh cumhachtaí ag an mBord Réitigh a chinneadh cathain ba cheart a mholadh don Choimisiún banc nó grúpa a chur faoi réiteach. Tar éis don Choimisiún a chinneadh gur comhlíonadh na coinníollacha agus an banc a chur faoi réiteach, cinnfidh an Bord laistigh den chreat arna bhunú ag an gCoimisiún, mionsonraí na n‑uirlisí réitigh atá le cur i bhfeidhm agus conas acmhainní an Chiste a leithdháileadh. Leis na cumhachtaí sin, féadfaidh an Bord Réitigh na huirlisí, na rialacha agus an nósanna imeachta réitigh a roghnú agus a chur chun feidhme go haonfhoirmeach. Go háirithe, i gcás ina bhfuil bainc ag oibriú thar theorainneacha, fágfaidh sin go gcuirfear deireadh leis na difríochtaí atá faoi láthair i rialacha agus i gcur chuige na mBallstát agus leis na drochthionchar a imríonn siad ar fheidhmiú mhargaí baincéireachta an Aontais.

Ós rud é go mbeidh an fhreagracht dhíreach sin ag an mBord Réitigh, áiritheofar go gcaithfear go cothrom leis na bainc ar fud na mBallstát ar rannpháirtithe iad, go mbeidh cur chun feidhme an Leabhair Rialacha aonair maidir le réiteach banc intuartha agus go mbeidh muinín as. Méadóidh sin an deimhneacht dhlithiúil agus is fearr a chaomhnóidh sé luach sócmhainní airgeadais trí chur isteach nach gá ar shreabhadh cistí a sheachaint. Áiritheoidh sé freisin go n‑úsáidfear sócmhainní na hinstitiúide a bhfuil ag cliseadh uirthi de réir na dóighe is táirgiúla ar a n‑íoslaghdófar caillteanais creidiúnaithe ar fud na mBallstáit ar rannpháirtithe iad, agus ní de réir na n‑ábhar is cúram do na Ballstáit aonair.

Áiritheoidh an Bord Réitigh go gcuirfidh na húdaráis náisiúnta réitigh na cinntí réitigh chun feidhme go dílis, de réir an dlí náisiúnta. Chun na críche sin, beidh sé de chumhacht ag an mBord maoirseacht agus measúnú a dhéanamh ar an dóigh a ndéanann na húdaráis náisiúnta réitigh cur chun feidhme trí bheith in ann, más gá, faisnéis a fháil go díreach ó na bainc nó imscrúduithe nó cigireachtaí ar an láthair a dhéanamh. I gcás nach gcuirfidh údarás náisiúnta réitigh cinneadh réitigh de réir na scéime réitigh comhaontaithe, beidh sé de chumhacht ag an mBord cinntí áirithe a dhíriú go díreach ar an mbanc lena mbaineann agus a éileamh ar an mbanc sin go ndéanfaidh sé an beart is gá chun an cinneadh réitigh a chur chun feidhme.

4.2.3. Comhar Eorpach agus comhar idirnáisiúnta

Chun a chúraimí a dhéanamh, oibreoidh an Bord Réitigh i gcomhar leis an BCE agus leis na húdaráis eile ar tugadh de chumhacht dóibh maoirseacht a dhéanamh ar institiúidí creidmheasa laistigh den SMA, agus le húdaráis eile ar cuid iad den Chóras Eorpach um Maoirseacht Airgeadais. Oibreoidh an Bord Réitigh i ndlúthchomhar leis na húdaráis náisiúnta réitigh freisin, ó tá ról lárnach acu in ullmhú agus i gcur chun feidhme beart réitigh.

Ós rud é nach laistigh den Aontas amháin a oibríonn mórán institiúidí creidmheasa, ach go hidirnáisiúnta freisin, ag an mBord Réitigh amháin a bheidh an chumhacht comhaontuithe neamhcheangailteacha a chur i gcrích le húdaráis tríú tíortha thar cheann údarás náisiúnta na mBallstát ar rannpháirtithe iad.

4.3. An Ciste Réitigh do Bhainc Aonair

4.3.1. Prionsabail, bunú agus misin

Is é an prionsabal is bun do ghníomhaíocht an Bhoird gur ar scairshealbhóirí agus ar chreidiúnaithe na hinstitiúide faoi réiteach ar dtús a bheidh aon chaillteanais, aon chostais nó aon speansais eile a bhaineann le húsáid na n‑uirlisí réitigh, agus ag deireadh thiar, más gá, ar an tionscal airgeadais. Os a choinne sin, fiú dá leithdháilfí an costas le hinstitiúid a athstruchtúrú ar a n‑acmhainní inmheánacha, bheadh gá le sásra lenarbh fhéidir leis an institiúid (bíodh sé ina foirm bhunaidh, le banc droichid, nó mar mheán bainistithe sócmhainní – drochbhanc) leanúint de bheith ag oibriú. Dá bhrí sin, tá sé tábhachtach ciste réitigh banc a bhunú chun a áirithiú go mbeidh na bearta réitigh éifeachtach, bearta amhail maoiniú gearrthéarmach a sholáthar d’institiúid faoi réiteach nó ráthaíochtaí a sholáthar do cheannaithe ionchasacha institiúide faoi réiteach.

Is é is príomhchuspóir don Chiste Aonair Réitigh cobhsaíocht airgeadais a áirithiú, agus ní caillteanais a chomhghabháil ná caipiteal a sholáthar d'institiúid faoi réiteach. Níor cheart a mheas gur ciste tarrthála é an Ciste. Os a choinne sin, is féidir go mbeidh cásanna eisceachtúla ann nárbh fhéidir, tar éis na hacmhainní inmheánacha a ídiú go leor (8 % ar a laghad de dhliteanais agus de chistí dílse na hinstitiúide faoi réiteach), an príomhchuspóir a bhaint amach gan ligean don chiste na caillteanais sin a chomhghabháil nó an caipiteal a sholáthar. Is sna cásanna sin amháin ab fhéidir don Chiste bheith ina shocrú tacaíochta ag acmhainní príobháideacha.

Is é is príomhúdar do Chiste Aonair Réitigh a chruthú, go gcuireann, i margaí airgeadais comhtháite, aon tacaíocht airgeadais a thugtar chun banc a réiteach feabhas ar chobhsaíocht airgeadais agus sláinte banc eile, ní amháin sa Bhallstát lena mbaineann, ach i mBallstáit eile freisin. Ó bhaineann bainc ar fud na mBallstát ar rannpháirtithe iad tairbhe as an tacaíocht sin go hindíreach, níor cheart ranníocaíochtaí le haghaidh an tacaíocht a mhaoiniú a theorannú do bhainc in aon Ballstát amháin.

Maidir le héifeachtacht, ó bheidh sé ar chumas an Chiste na hacmhainní ó bhainc limistéar an euro a thiomsú, beidh maolán níos éifeachtaí ann i gcoinne géarchéimeanna baincéireachta ina gcomhdhlúitear caillteanais go neamhshiméadrach i roinnt Ballstát agus, i dtaca leis sin de, feidhmeoidh an Ciste mar shásra árachais ar fud limistéar an euro. Léirigh an ghéarchéim a bhí ann le déanaí gur tháinig caillteanais chun cinn go difreáilte de réir an Bhallstáit.

Ós dócha go mbeidh comhdhlús níos mó caillteanas a thiocfaidh as turraingí i dtionscal na baincéireachta amach anseo i roinnt Ballstát ag pointe áirithe ama, is éifeachtaí a bheidh comhshásra socraithe tacaíochta ná socruithe tacaíochta príobháideacha a dhéanfaí ar bhonn aonair, agus na turraingí sin á gcomhghabháil le ranníocaíochtaí ex-ante agus, i gcásanna fíoranáis, le ranníocaíochtaí ex‑post ó thionscal baincéireachta i limistéar an euro ar fad. Dá bhrí sin, trí acmhainní a thiomsú ar an leibhéal Eorpach, soláthróidh an Ciste 'cumas scaoilte' níos mó agus méadóidh sé athléimneacht an chórais baincéireachta. San am céanna, má spréitear na ranníocaíochtaí ex-post urghnácha go cothrom thar bhainc sna Ballstáit rannpháirteacha uile, laghdófar leibhéal na ranníocaíochtaí sin in aghaidh an bhainc, rud a theorannóidh aon éifeacht chomh-thimthriallach a bheadh ag na ranníocaíochtaí sin.

Lena chois sin, má tá sásra ann i gcás ina leathann comhghabháil caillteanas thar theorainneacha náisiúnta, is féidir leis fáinne fí an idirspleáchais idir an ghéarchéim baincéireachta i mBallstát áirithe agus staid fhioscach an stáit a bhriseadh. Ar an dóigh sin, mhaolófaí an t‑ualach reatha ar roinnt Ballstát dá mbeadh Sásra Aonair Réitigh ann ó bhí tús na géarchéime airgeadais ann.

Ar a bharr sin, beidh Sásra Aonair Réitigh ar féidir leis cistí a thiomsú ón tionscal baincéireachta ar fud na mBallstát ar rannpháirtithe iad ag brath ar bhonn ranníocaíochtaí níos mó agus, dá bhrí sin, beidh bonn clú níos mó faoi lena bhféadfaidh an Bord, más gá, níos mó iasachtaí a fháil ar an margadh ag praghas níos ísle. Má tá cumas níos mó ann maoiniú a fháil go seachtrach ar an margadh, beidh laghdú ar an méid is gá don Chiste brath ar chistí poiblí sna cásanna is mó caillteanas, rud neartódh arís an nasc idir stáit agus bainc a bhriseadh agus a chuideodh cáiníocóirí a chosaint ar chostais an réitigh.

Ar deireadh, tá gá le ciste aonair chun dreasachtaí ar fud institiúidí an Aontais Bhaincéireachta a ailíniú mar is ceart. Dá mba mhór, go háirithe i gcás grúpaí baincéireachta trasteorann, an acmhainn le haghaidh costais an réitigh os cionn na gcostas a chomhghabh na scairshealbhóirí agus na creidiúnaithe a sholáthar le cistí náisiúnta, ní ar an Sásra Aonair Réitigh amháin a chuirfí bac, ach ar an Sásra Maoirseachta Aonair chomh maith.

Chun Sásra Aonair Réitigh a bhunú, is gá go mbeidh rochtain thapa agus éifeachtach ag an mBord Réitigh. Cruthófar leis an gCiste sraith phríobháideach sheachtrach lenar féidir maoiniú meántéarmach agus fadtéarmach a sholáthar nó úsáid airgid phoiblí a sheachaint nó a íoslaghdú agus bainc á réiteach. Lena chois sin, méadófar leis éifeachtacht an phróisis réitigh trí fadhbanna comhordúcháin a thagann chun cinn agus cistí náisiúnta a chosc, go háirithe i gcás grúpaí trasteorann.

4.3.2. An Ciste a Mhaoiniú

Chun a áirithiú go mbeidh go leor maoiniúcháin ann, nach mbeidh comh-thimthriallacht córas íoc‑mar‑a‑úsáidtear ann agus go n‑íoslaghdófar an gá le tacaíocht airgeadais sheachtrach a iarraidh, teastaíonn acmhainní atá ar fáil gan dua ar an gCiste. Chun na críche sin, ba leor spriocmhéid don Chiste 1 % ar a laghad de thaiscí cumhdaithe i gcóras baincéireachta na mBallstát rannpháirteach chun réiteach ordúil a áirithiú sa ghéarchéim amach anseo fad is go n‑athshnámhófar na creidiúnaithe go dtí 8 % ar a laghad de dhliteanais iomlána agus de chistí dílse na hinstitiúide faoi réiteach.

Ar bhonn shonraí 2011 i ndáil le bainc agus meastacháin ar mhéid na dtaiscí cumhdaithe i seilbh banc i limistéar an euro, bheadh an spriocleibhéal 1 % don Chiste Aonair Réitigh tuairim is EURO 55 billiún. Beidh an spriocmhéid don Chiste i ndearbhmhéideanna (euro) dinimiciúil fós agus méadóidh sé go huathoibríoch má thagann borradh faoin tionscal baincéireachta.

Tuartar go mbeidh tréimhse eatramhach 10 mbliana ann sula mbainfidh an Ciste a spriocleibhéal iomlán amach. D’fhéadfaí síneadh a chur leis go dtí 14 bliana má dhéantar eisíocaíochtaí os cionn leathchuid spriocmhéid an Chiste as an gCiste. Mura ndéanfaí aon eisíocaíochtaí as an gCiste le linn na céime tosaigh tiomsúcháin, ranníocfadh an tionscal baincéireachta tuairim is aon deichiú cuid den spriocmhéid nó, i ndearbhthéarmaí, tuairim is EUR 5.5.

Tar éis na chéad chéime, a dtiomsófar an Ciste lena linn, beidh ar na bainc ranníocaíochtaí breise a dhéanamh má thagann borradh faoina mbonn ranníocaíochtaí nó má dhéantar eisíocaíochtaí as an gCiste. Má éiríonn an acmhainn airgeadais de chuid an Chiste níos ísle ná leathchuid dá spriocmhéid, beidh ar na bainc íos‑ranníocaíocht bhliantúil a thabhairt arb ionann í agus aon chúigiú cuid ar a laghad de dhliteanais iomlána (seachas caipiteal rialála agus taiscí cumhdaithe) na mbanc uile sna Ballstáit ar rannpháirtithe iad sa Sásra Aonair Réitigh.

Ríomhfar na ranníocaíochtaí i gcomhréir leis an Treoir maidir le Téarnamh agus Réiteach na mBanc ar bhonn dhliteanais an bhainc seachas cistí dílse agus taiscí cumhdaithe, agus coigeartófar iad de réir a bpróifíle riosca. Ciallaíonn sin go mbeidh ranníocaíochtaí an‑íseal le déanamh ag bainc a mhaoinítear beagnach le taiscí amháin. Ranníocfaidh na bainc sin isteach i scéimeanna ráthaithe taiscí náisiúnta, ar ndóigh.

Foráiltear do ráthaíochtaí chun nach gcruthóidh tobhach ranníocaíochtaí fadhbanna maidir le cobhsaíocht airgeadais in institiúidí sláintiúla, i.e. díolmhú sealadach ón oibleagáid ranníocaíochtaí ex‑post a íoc.

I gcás nach leor ranníocaíochtaí ex‑ante agus nach féidir rochtain ar na ranníocaíochtaí ex‑post láithreach, is féidir go mbeidh gá le maoiniú breise cúltaca, go háirithe le linn na céime eatramhaí, chun a áirithiú go mbeidh feidhmeanna córasacha na mbanc/an bhainc leanúnach ar feadh an phróisis athstruchúraithe. Féadfar leis an gCiste iasachtaí nó cineálacha eile tacaíochta a fháil ó institiúidí airgeadais nó ó thríú páirtithe eile más gá chun réiteach a mhaoiniú (acmhainní poiblí san áireamh). Is í an institiúid faoi réiteach féin a aisíocfaidh an tacaíocht sin i bprionsabal. Ach, murar féidir sin, foráiltear sa Rialachán go leithdháilfear na caillteanais ar na bainc uile atá faoi réir an tsásra le ranníocaíochtaí ex‑post. Áiritheofar leis sin go mbeidh aon úsáid a bhainfear as acmhainní poiblí neodrach sa mheántéarma.

Chun nach gcruthófar míbhuntáiste do na Ballstáit a mbeidh ciste réitigh curtha ar bun acu nuair a thiocfaidh an togra seo i bhfeidhm, fágann an Rialachán faoi na Ballstáit lena mbaineann a chinneadh cén dóigh a n‑úsáidfear na cistí réitigh a bheidh ann chun oibleagáidí a mbanc faoin Rialachán seo a chomhlíonadh.

4.3.3. Ról scéimeanna ráthaithe taiscí i gcomhthéacs réitigh

I gcás ina réitófar banc, ranníocfaidh an scéim ráthaithe taiscí náisiúnta lena bhfuil an banc cleamhnaithe, go dtí méid na dtaiscí cumhdaithe, as méid na gcaillteanas a bheadh le hiompar aige dá bhfoirceannfaí é de réir gnáthimeachtaí dócmhainneachta. Is ról é sin dá bhforáiltear go hiomlán cheana le Treoir [ ].

Ar a bharr sin, ní dhéanann an SAR difear do Scéimeanna Cosanta Institiúideacha na do shásraí eile inghrúpa lena maoinítear sásraí tacaíochta arna gcur ar bun ag grúpaí áirithe d'institiúidí creidmheasa. Ní idirghabhfaidh an SAR ach i gcás ina dteipfidh ar na réitigh sin ón earnáil phríobháideach cliseadh bainc a láimhseáil.

4.3.4. Ról an Chiste i réiteach grúpaí lena mbaineann institiúidí lasmuigh den SAR

Chun críche réitigh grúpaí ina bhfuil institiúidí nach bhfuil faoi réir an SAR, freagróidh an ranníocaíocht as an gCiste leis na codanna sin den ghrúpa atá faoi réir an SAR, agus cumhdóidh na socruithe náisiúnta airgeadais lasmuigh den SAR an méid atá fágtha.

Chun an maoiniú réitigh a neartú ar fud an mhargaidh inmheánaigh, ceadaítear leis an togra don Chiste iasacht a fháil ó shocruithe eile um maoiniú réitigh, nó iasachtaí a thabhairt dóibh, ar bhonn deonach. Ar an dóigh sin, is féidir leis an gCiste eisíocaíochtaí móra a iompar nach bhfuil cumhdaithe ag ranníocaíochtaí ex‑ante ná ex‑post. Tacóidh sé freisin le socruithe um maoiniú réitigh i mBallstáit lasmuigh den SAR.

4.3.5. Socruithe náisiúnta um maoiniú réitigh a ionadú

De réir mar a ionadóidh an Ciste socruithe náisiúnta um maoiniú réitigh na mBallstát ar rannpháirtithe ann iad, féadfaidh na Ballstáit a mbeidh socruithe náisiúnta um maoiniú réitigh bunaithe acu tráth theacht i bhfeidhm an Rialacháin seo cinneadh a dhéanamh maidir leis na socruithe sin a úsáid de réir a ndlí náisiúnta. Chomh maith leis sin, d'fhéadfadh na Ballstáit a chinneadh go ndéanfadh na socruithe náisiúnta um maoiniú réitigh sin na ranníocaíochtaí atá dlite don Chiste thar cheann a mbanc go dtí go mbeidh na socruithe sin ídithe go hiomlán.

5. IMPLEACHTAÍ BUISÉADACHA

Maoineofar an Bord Réitigh go hiomlán as ranníocaíochtaí ó na hinstitiúidí airgeadais. Os a choinne sin, beidh roinnt mionimpleachtaí ann maidir le buiséad an Aontais le linn chéim thosaigh an Bhoird. Tá na mionsonraí ina leith sin leagtha amach sa ráiteas airgeadais a ghabhann leis seo.

2013/0253 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena mbunaítear rialacha aonfhoirmeacha agus nós imeachta aonfhoirmeach maidir le réiteach institiúidí creidmheasa agus gnólachtaí infheistíochta áirithe faoi chuimsiú Sásra Aonair Réitigh agus Ciste Aonair Réitigh Banc agus lena leasaítear Rialachán (AE) Uimh. 1093/2010 ó Pharlaimint na hEorpa agus ón gComhairle

TÁ PARLAIMINT NA hEORPA AGUS COMHAIRLE AN AONTAIS EORPAIGH

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón mBanc Ceannais Eorpach[11],

Ag féachaint don tuairim ó Choiste Eacnamaíoch agus Sóisialta na hEorpa[12],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Tá sé ríthábhachtach margadh inmheánach comhtháite níos fearr do sheirbhísí baincéireachta a bheith ann d'fhonn téarnamh eacnamaíoch san Aontas a sporadh. Mar sin féin, léiríonn an ghéarchéim airgeadais agus eacnamaíoch atá ann faoi láthair go bhfuil feidhmiú an mhargaidh inmheánaigh faoi bhagairt agus go bhfuil ag méadú ar an mbaol go mbeidh ilroinnt airgeadais ann. Níl margaí idirbhainc chomh leachtach agus a bhí, agus tá ag laghdú ar ghníomhaíochtaí trasteorann i ngeall ar eagla na héifeachta gabhála, agus i ngeall ar easpa muiníne i gcórais bhaincéireachta náisiúnta eile agus i gcumas na mBallstát tacú le bainc.

(2) Toisc na ndifríochtaí idir rialacha na mBallstát maidir le réiteach agus a gcuid cleachtas riaracháin agus toisc gan aon chóras aontaithe cinnteoireachta a bheith ann ar leibhéal an Aontais maidir le réiteach banc trasteorann, tá ag géarú ar an easpa muiníne sin agus ar an éagobhsaíocht sa mhargadh, ráite nach bhfuil cinnteacht ná intuarthacht ann maidir lena mbeidh mar thoradh ar chliseadh bainc. D'fhéadfadh saobhadh na hiomaíochta, agus i ndeireadh thiar thall, baint na mbonn ón margadh inmheánach teacht as cinntí maidir le réiteach a bheith á ndéanamh ar an leibhéal náisiúnta amháin.

(3) Go háirithe, na cleachtais éagsúla atá ag na Ballstáit ó thaobh na caoi a gcaitheann siad le creidiúnaithe banc agus ó thaobh bainc a bhfuil ag cliseadh orthu a tharrtháil, imríonn siad tionchar ar an riosca creidmheasa, ar an tsláine airgeadais agus ar an tsócmhainneacht a mheastar a bheith ag baint lena gcuid mbanc. Lagaíonn sin an mhuinín atá ag an bpobal in earnáil na baincéireachta agus cuireann sé bac le feidhmiú shaoirse na bunaíochta agus saorsholáthair sheirbhísí laistigh den mhargadh inmheánach ós rud é gur ísle a bheadh costais mhaoiniúcháin mura mbeadh cleachtas sin na mBallstát.

(4) D'fhéadfadh difríochtaí idir rialacha náisiúnta na mBallstát maidir le réiteach agus a gcuid cleachtas riaracháin costais níos airde iasachtaíochta a chur ar bhainc agus ar chustaiméirí, agus sin i ngeall ar a n‑áit bhunaíochta amháin, beag beann ar a bhfíoracmhainn creidmheasa. Ina theannta sin, is airde na rátaí iasaíochta a ghearrtar ar chustaiméirí banc i roinnt Ballstát ná na rátaí a ghearrtar ar chustaiméirí banc i mBallstáit eile, beag beann ar a n‑acmhainn creidmheasa.

(5) A fhad is de chineál náisiúnta a bheidh rialacha, cleachtais agus cineálacha cur chuige réitigh ó thaobh comhroinnte ualaigh, agus a fhad a bheidh na hacmhainní airgeadais a theastaíonn chun réiteach a mhaoiniú á dtiomsú agus á gcaitheamh ar an leibhéal náisiúnta, leanfaidh an margadh inmheánach de bheith ilroinnte. Ina theannta sin, tá dreasachtaí tréana ag maoirseoirí náisiúnta an tionchar a d'fhéadfadh a bheith ag géarchéimeanna baincéireachta ar an ngeilleagar náisiúnta a mhaolú trí ghníomhú go haontaobhach chun oibríochtaí baincéireachta a imfhálú, mar shampla trí aistrithe agus iasachtaí laistigh de ghrúpaí a theorannú, nó trí cheanglais leachtachta agus chaipitil níos airde a fhorchur ar fhochuideachtaí de chuid máthairghnóthais ina ndlínse a bhféadfadh a bheith ag cliseadh orthu. Cuireann sin srian ar ghníomhaíochtaí trasteorann banc agus dá thoradh sin cuirtear bacainní le feidhmiú saoirsí bunúsacha agus saobhtar an iomaíocht sa mhargadh inmheánach.

(6) Tá comhchuibhiú éigin déanta le Treoir [ ] ó Pharlaimint na hEorpa agus ón gComhairle[13] ar na rialacha náisiúnta maidir le réiteach agus tá foráil déanta aige freisin maidir le comhar idir údaráis réitigh agus iad ag plé le cliseadh banc trasteorann. Mar sin féin, níl an comhchuibhiú sin a ndéantar foráil maidir leis le Treoir [ ] iomlán ná níl an próiseas cinnteoireachta láraithe. Go bunúsach, déantar foráil le Treoir [ ] maidir le huirlisí comhchoiteanna réitigh agus cumhachtaí a chur ar fáil d'údaráis náisiúnta gach Ballstáit, ach fágtar faoi na húdaráis náisiúnta cur i bhfeidhm na n‑uirlisí agus úsáid socruithe náisiúnta um maoiniú chun tacú le nósanna imeacht réitigh. Ní chuireann Treoir [ ] cosc ar na Ballstáit cinntí a dhéanamh ar bhonn leithligh agus ar bhealach a d'fhéadfadh a bheith neamhréireach maidir le réiteach grúpa trasteorann a d'fhéadfadh difear a dhéanamh do chostais iomláin réitigh. Ina theannta sin, ós rud é go ndéanann an Treoir sin foráil maidir le socruithe náisiúnta um maoiniú, ní leor an laghdú a dhéanann sí ar spleáchas na mbanc ar thacaíocht ó na buiséid náisiúnta ná ní chuireann sí cosc ar chineálacha éagsúla cur chuige a bheith ag na Ballstáit i leith úsáid na socruithe um maoiniú.

(7) Chun an margadh inmheánach do sheirbhísí airgeadais a chur i gcrích, tá se ríthábhacht a áirithiú go mbeidh cinntí maidir le réiteach banc a bhfuil ag cliseadh orthu laistigh den Aontas éifeachtach aonfhoirmeach, lena n‑áirítear cinntí maidir le maoiniú a thiomsaítear ar leibhéal an Aontais. Laistigh den mhargadh inmheánach, d'fhéadfadh cliseadh roinnt banc i mBallstát amháin cur as do chobhsaíocht mhargaí airgeadais uile an Aontais. Maidir le rialacha réitigh atá éifeachtach aonfhoirmeach agus coinníollacha comhionanna réitigh a áirithiú i ngach mBallstát, ní le leas na mBallstát ina mbíonn na bainc ag feidhmiú amháin é sin, is le leas gach Ballstáit é toisc gur dóigh é leis an iomaíochas a chaomhnú agus le feabhas a chur ar fheidhmiú an mhargaidh inmheánaigh. Tá dlúthnasc ag córais bhaincéireachta le chéile sa mhargadh inmheánach, arae is grupaí idirnáisiúnta iad grúpaí bainc, agus is sócmhainní eachtracha céatadán ard dá gcuid sócmhainní. De cheal sásra aonair réitigh, ba mhóide an drochéifeacht shistéamach a bheadh ag géarchéimeanna baincéireachta i mBallstáit atá páirteach sa Sásra Maoirseachta Aonair (SMA) ná i mBallstáit nach bhfuil páirteach ann. Méadóidh bhunú an tSásra Aonair Réitigh ar chobhsaíocht bhainc na mBallstát atá páirteach ann agus cuirfidh sé cosc ar leathnú géarchéimeanna chuig tíortha nach bhfuil páirteach ann, agus ar an dóigh sin éascófar feidhmiú an mhargaidh inmheánaigh ina iomláine.

(8) I ndiaidh bhunú an tsásra maoirseachta aonair le Rialachán (AE) Uimh. .../...[14], faoina ndéanann an Banc Ceannais Eorpach maoirsiú lárnach ar bhainc sna Ballstáit ar rannpháirtithe sa sásra sin iad, tá míréir ann idir an mhaoirseacht a dhéanann an tAontas ar na bainc sin agus ar an gcaoi a gcaitear leo ar an leibhéal náisiúnta sna nósanna imeachta réitigh de bhun Threoir [ ].

(9) Bíonn bainc sna Ballstáit nach bhfuil sa SMA ag tairbhiú ar an leibhéal náisiúnta de shocruithe maoirseachta, réitigh agus tacaíochta airgeadais atá ag teacht le chéile, ach os a choinne sin bíonn bainc sna Ballstáit ar rannpháirtithe iad san SMA faoi réir shocruithe an Aontais i gcás maoirseachta agus socruithe náisiúnta a fhad a bhaineann le réiteach agus socruithe tacaíochta airgeadais. Fágann an mhíréir sin go bhfuil na bainc sna Ballstáit ar rannpháirtithe iad sa SMA faoi mhíbhuntáiste san iomaíocht i gcomparáid le bainc i mBallstáit eile. Ó tharla go ndéantar maoirseacht agus réiteach ar dhá leibhéal éagsúla laistigh den SMA, ní bheadh idirghabháil agus réiteach i leith banc sna Ballstáit ar rannpháirtithe iad san SMA chomh gasta, chomh comhleanúnach ná chomh héifeachtach céanna agus a bheadh sé i gcás banc i mBallstáit nach bhfuil páirteach ann. Bíonn drochimpleachtaí aige sin do chostais mhaoiniúcháin na mbanc sin agus tagann míbhuntáiste san iomaíocht as, rud a dhéanann díobháil do na Ballstáit ina bhfeidhmíonn na bainc sin agus do fheidhmiú ginearálta an mhargaidh inmheánaigh. Dá bhrí sin, d'fhonn cothroime iomaíochta a áirithiú, tá ríthábhacht ag baint le sásra réitigh lárnaithe don uile bhanc a fheidhmíonn sna Ballstáit ar rannpháirtithe iad san SMA.

(10) Ba cheart comhroinnt na bhfreagrachtaí réitigh idir an leibhéal náisiúnta agus leibhéal an Aontais a chur ar aon dul le comhroinnt na bhfreagrachtaí maoirseachta idir an dá leibhéal sin. A fhad a bheidh maoirseacht á déanamh ar an leibhéal náisiúnta i mBallstát, ba cheart go leanfadh an Ballstát sin de bheith freagrach as iarmhairtí aon chliste bainc. Dá bhrí sin, níor cheart go gcumhdódh an sásra réitigh aonair ach bainc agus institiúidí airgeadais atá bunaithe i mBallstáit ar rannpháirtithe iad san SMA agus atá faoi réir mhaoirseacht an BCE faoi chuimsiú an SMA. Bainc atá bunaithe sna Ballstáit nach rannpháirtithe iad san SMA, níor cheart iad a bheith faoi réir an tsásra réitigh aonair. Dá dtiocfadh na Ballstáit sin faoi réir an tsásra réitigh aonair, bheadh na dreasachtaí contráilte acu. Go háirithe, d'fhéadfadh sé go n‑éireodh maoirseoirí sna Ballstáit sin níos boige i leith na mbanc ina ndlínse féin ráite nach orthusan a thitfeadh iomlán an riosca airgeadais a bhainfeadh le cliseadh. Dá bhrí sin, d'fhonn comhthreomhaireacht leis an SMA a áirithiú, ba cheart feidhm a bheith ag an sásra aonair réitigh maidir le gach Ballstát ar rannpháirtí é san SMA. Gach uair a thagann Ballstát isteach san SMA, ba cheart go dtiocfadh sé faoi réir an tsásra réitigh aonair go huathoibríoch. Meastar go gcumhdóidh an sásra réitigh aonair an margadh inmheánach ina iomláine i ndeireadh thiar thall.

(11) Tá ríthábhacht ag baint le ciste aonair réitigh Eorpach (an 'Ciste' anseo feasta) arae ní fheidhmeodh sásra réitigh aonair i gceart dá uireasa. Da mbeadh córais dhifriúla maoiniúcháin náisiúnta ann chuirfí as do chur i bhfeidhm rialacha aonfhoirmeacha maidir le réiteach banc sa mhargadh inmheánach. Ba cheart an Ciste a bheith ina chuidiú cleachtas aonfhoirmeach riaracháin a áirithiú ó thaobh réiteach a mhaoiniú agus ó thaobh cosc a chur ar theacht chun cinn bacainní le feidhmiú saoirsí bunúsacha agus ar chur as riocht na hiomaíochta sa mhargadh inmheánach i ngeall ar chleachtais éagsúla náisiúnta. Ba cheart go maoineodh na bainc an Ciste go díreach agus ba cheart é a chomhthiomsú ar leibhéal an Aontais sa chaoi is go bhféadfar na hacmhainní réitigh a leithdháileadh ar bhealach oibiachtúil ar na Ballstáit agus ar an dóigh sin an chobhsaíocht airgeadais a mhéadú agus srian a chur leis an nasc idir an suíomh fioscach a mheastar a bheith ag Ballstáit aonair agus costais mhaoiniúcháin banc agus gnólachtaí a fheidhmíonn sna Ballstáit sin.

(12) Is gá, dá bhrí sin, bearta a ghlacadh chun sásra aonair réitigh a chruthú do gach Ballstát ar rannpháirtí iad san SMA ionas go bhfeidhmeoidh an margadh inmheánach go réidh cobhsaí.

(13) Níl ach aon dóigh amháin le féachaint chuige go mbeidh na rialacha maidir le réiteach banc atá leagtha amach i dTreoir [ ] á gcur i bhfeidhm go lárnach ag údarás aonair réitigh de chuid an Aontais sna Ballstáit ar rannpháirtithe iad, agus is é sin na rialacha a rialaíonn bunú agus feidhmiú sásra réitigh aonair a bheith infheidhme go díreach sna Ballstáit ionas nach mbainfear cialla éagsúla astu sna Ballstáit éagsúla. Rachadh sé sin ar sochar don mhargadh inmheánach ina iomláine mar go mbeadh sé ina chuidiú an iomaíocht chóir a áirithiú agus cosc a chur ar bhacainní le saorfheidhmiú saoirsí bunúsacha ní amháin sna Ballstáit ar rannpháirtithe iad ach sa mhargadh inmheánach ina iomláine.

(14) Amhail raon feidhme Rialachán (AE) Uimh. .../... ón gComhairle, ba cheart go gcumhdódh sásra aonair réitigh gach institiúid chreidmheasa atá bunaithe sa Bhallstát ar rannpháirtí é. Mar sin féin, ba cheart go bhféadfaí, faoi chuimsiú an tsásra aonair réitigh, aon institiúid chreidmheasa de chuid Ballstáit rannpháirtigh a réiteach go díreach d'fhonn míréireachtaí laistigh den mhargadh inmheánach a sheachaint ó thaobh na caoi a ndéileáiltear, le linn próiseis réitigh, le hinstitiúidí agus creidiúnaithe a bhfuil ag cliseadh orthu. A mhéid a bheidh máthairghnóthais, gnólachtaí infheistíochta agus institiúidí airgeadais ag teacht faoi mhaoirseacht chomhdhlúite an BCE, ba cheart iad a theacht faoi raon feidhme an tsásra aonair réitigh. Cé nach é an BCE amháin a bheidh ag déanamh maoirseachta ar na hinstitiúidí sin, is é an t‑aon mhaoirseoir amháin é a mbeidh osamharc aige ar an riosca a bhfuil grúpa, agus, go hindíreach, baill an ghrúpa, nochta orthu. Dá ndéanfaí eintitis atá faoi réir mhaoirseacht chomhdhlúite an BCE a eisiamh ó raon feidhme an tsásra réitigh aonair, ní fhéadfaí pleanáil a dhéanamh i leith réiteach grúpaí baincéireachta ná straitéis um réiteach grúpa a ghlacadh, agus d'fhágfaí gur lú an éifeachtacht a bheadh ag aon chinntí maidir le réiteach.

(15) Laistigh den sásra réitigh aonair, ba cheart cinntí a ghlacadh ar an leibhéal is oiriúnaí is féidir é.

(16) Is é an BCE, ina cháil mar mhaoirseoir laistigh den SMA, ar fearr is féidir leis a mheas an bhfuil ag cliseadh ar institiúid chreidmheasa agus an bhfuil aon dóchúlacht réasúnta ann go ndéanfadh aon ghníomh de chineál eile ag an earnáil phríobháideach nó aon ghníomh maoirseachta eile cosc a chur lena cliseadh faoi cheann tréimhse réasúnta ama. Ar fhógra a fháil dó ón BCE, ba cheart don Bhord moladh a dhéanamh don Choimisiún. Ráite gur gá na leasanna éagsúla atá i dtreis a chothromú, ba cheart don Choimisiún cinneadh a dhéanamh cé acu a chuirfidh sé nó nach gcuirfidh sé institiúid faoi réiteach, agus ina theannta sin ba cheart dó cinneadh ar chreat réitigh soiléir mionsonraithe lena leagfaí síos na gníomhartha réitigh a bheadh le déanamh ag an mBord. Laistigh den chreat sin, ba cheart don Bhord cinneadh ar scéim réitigh agus treoir a thabhairt do na húdaráis náisiúnta réitigh maidir leis na huirlisí réitigh agus na cumhachtaí a bheadh le fheidhmiú ar an leibhéal náisiúnta.

(17) Ba cheart an chumhacht cinntí a dhéanamh a thabhairt don Bhord, go háirithe a fhad a bhaineann le réiteach a phleanáil, inréiteacht a mheasúnú, baic le hinréiteacht a bhaint agus gníomhartha réitigh a ullmhú. Ba cheart do na húdaráis náisiúnta réitigh cúnamh a thabhairt don Bhord réiteach a phleanáil agus cinntí maidir le réiteach a ullmhú. Lena chois sin, ós rud é go mbíonn cur i bhfeidhm an dlí náisiúnta i gceist le feidhmiú cumhachtaí réitigh, ba cheart cur chun feidhme cinntí maidir le réiteach a bheith de chúram ar na húdaráis náisiúnta réitigh.

(18) Chun go bhfeidhmeoidh an margadh inmheánach go réidh, tá sé ríthábhacht feidhm a bheith ag na rialacha céanna maidir le gach beart réitigh, is cuma cé acu bearta iad a dhéanann údaráis náisiúnta réitigh faoi Threoir [ ] nó bearta a dhéantar faoi chuimsiú an tsásra réitigh aonair. Déanfaidh an Coimisiún measúnú ar na bearta sin faoi Airteagal 107 CFAE. Nuair nach mbíonn státchabhair de bhun Airteagal 107(1) CFAE i gceist le socruithe um maoiniú réitigh, ba cheart don Choimisiún, d'fhonn cothroime iomaíochta a áirithiú laistigh den mhargadh inmheánach, measúnú a dhéanamh ar na bearta sin ar analach Airteagal 107 CFAE. Mura bhfuil gá le fógra faoi Airteagal 108 CFAE toisc nach bhfuil aon státchabhair de bhun Airteagal 107 CFAE i gceist leis an úsáid atá beartaithe a bhaint as an gCiste ag an mBord, ba cheart don Choimisiún, d'fhonn sláine an mhargaidh inmheánaigh idir Ballstáit ar rannpháirtithe iad agus Ballstáit nach rannpháirtithe iad a áirithiú, na rialacha ábhartha maidir le státchabhair faoi Airteagal 107 CFAE a chur i bhfeidhm ar análach agus iad ag measúnú na húsáide atá beartaithe a bhaint as an gCiste. Ní chinnfidh an Bord ar scéim réitigh go mbeidh sé áirithe ag an gCoimisiún, ar análach na rialacha maidir le státchabhair, go bhfuil úsáid an Chiste ag cloí leis na rialacha céanna is infheidhme i leith idirghabháil a dhéanamh le socruithe náisiúnta um maoiniú.

(19) D'fhonn a áirithiú go mbeidh an próiseas cinnteoireachta le linn réitigh go pras éifeachtúil, ba cheart gníomhaireacht ar leith de chuid an Aontais a bheith sa Bhord, gníomhaireacht a mbeadh struchtúr ar leith aici a bheadh in oiriúint dá gcuid cúraimí agus nach mbeadh ar aon mhúnla le gníomhaireachtaí eile an Aontais. Ba cheart gach leas ábhartha sna próisis réitigh a chur san áireamh agus comhdhéanamh an Bhoird á cheapadh. Ba cheart go bhfeidhmeodh an Bord i seisiúin feidhmiúcháin agus i séisiúin iomlánacha. Sa seisiún feidhmiúcháin dó, ba cheart é a bheith comhdhéanta de Stiúrthóir Feidhmiúcháin, Leas‑Stiúrthóir Feidhmiúcháin, agus ionadaithe de chuid an Choimisiúin agus de chuid an BCE. I bhfianaise mhisin an Bhoird, ba cheart gurbh í an Chomhairle, ar bhonn molta ón gCoimisiún agus i ndiaidh don Pharlaimint a tuairim a chur uaithi, a cheapfadh an Stiúrthóir Feidhmiúcháin agus an Stiúrthóir Leas‑Fheidhmiúcháin. Agus réiteach bainc nó grúpaí banc atá bunaithe laistigh d'aon Bhallstát ar rannpháirtí é á phlé aige, ba cheart don Bhord, sa seisiún feidhmiúcháin dó, fios a chur ar an mball arna cheapadh ag an mBallstát lena mbaineann a dhéanann ionadaíocht dá údarás náisiúnta réitigh agus ról a thabhairt dó sa phróiseas cinnteoireachta. Agus grúpa trasteorann á phlé, ba cheart fios a chur freisin ar na baill arna gceapadh ag an mBallstát baile agus ag gach Ballstát aíochta lena mbaineann a dhéanann ionadaíocht ar na húdaráis náisiúnta réitigh ábhartha agus ról a thabhairt dóibh i bpróiseas cinnteoireachta sheisiúin feidhmiúcháin an Bhoird. Mar sin féin, ba cheart gurb ionann tionchar d'údaráis bhaile agus d'údaráis aíochta ar an gcinneadh, agus dá bhrí sin níor cheart ach an t‑aon vóta amháin in éineacht a bheith ag údaráis óstacha. Féadfar iarraidh ar bhreathnadóirí, lena n‑áirítear ionadaí den Sásra Eorpach um Chobhsaíocht, freastal ar chruinnithe den Bhord freisin.

(20) I bhfianaise mhisin an Bhoird agus spriocanna an réitigh, ar cheann acu cosaint cistí poiblí, ba cheart feidhmiú an Bhoird a mhaoiniú le ranníocaíochtaí instititiúidí na mBallstát ar rannpháirtithe iad.

(21) Nuair is ábhartha, ba cheart don Bhord agus don Choimisiún áit na n‑údarás náisiúnta réitigh arna n‑aimniú faoi Threoir [ ] a ghlacadh a fhad a bhaineann le gach gné den phróiseas cinnteoireachta maidir le réiteach. Ba cheart go leanfadh na húdaráis náisiúnta réitigh arna n‑ainmniú faoi Threoir [ ] de bheith ag déanamh gníomhaíochtaí a bhaineann le cur chun feidhme scéimeanna réitigh atá glactha ag an mBord. D'fhonn an trédhearcacht agus rialú daonlathach a áirithiú agus d'fhonn cearta na n‑institiúidí Eorpacha a chosaint, ba cheart an Bord a bheith inchuntais chun Pharlaimint na hEorpa agus na Comhairle as aon chinntí a dhéanann sé ar bhonn an togra seo. Ar na cúiseanna céanna sin, eadhaon an trédhearcacht agus an rialú daonlathach, ba cheart cearta áirithe a bheith ag parlaimintí náisiúnta faisnéis a fháil faoi ghníomhaíochtaí an Bhoird agus dul i mbun dialóige leis.

(22) I gcás ina ndéantar foráil le Treoir [ ] maidir leis an bhféidearthacht a bheith ag na húdaráis náisiúnta réitigh oibleagáidí simplithe nó tarscaoiltí a chur i bhfeidhm maidir leis an gceanglas pleananna réitigh a dhréachtú, ba cheart foráil a dhéanamh maidir le nós imeachta trína bhféadfadh an Bord úsáid oibleagáidí simplithe den sórt sin a údarú.

(23) D'fhonn a áirithiú go mbeidh cur chuige aonfhoirmeach ann i leith institiúidí agus grúpaí ba cheart cumhacht a thabhairt don Bhord pleananna réitigh a dhréachtú d'institiúidí agus do ghrúpaí. Ba cheart don Bhord measúnú a dhéanamh ar inréiteacht institiúidí agus grúpaí, agus bearta a ghlacadh chun baic le hinréiteacht a bhaint, más ann dóibh. Ba cheart go gcuirfeadh an Bord ceanglas ar na húdaráis náisiúnta réitigh na bearta oiriúnacha sin a chur i bhfeidhm chun baic le hinréiteacht a bhaint féachaint comhleanúnachas agus inréiteacht na n‑institiúidí lena mbaineann a áirithiú.

(24) Cuid riachtanach de réiteach éifeachtach a dhéanamh is ea pleanáil réitigh. Dá bhrí sin, ba cheart go mbeadh sé de chumhacht ag an mBord a cheangal go ndéanfar athruithe ar struchtúr agus ar eagrú institiúidí nó grúpaí d'fhonn baic phraiticiúla le húsáid uirlisí réitigh a bhaint agus inréiteacht na n‑eintiteas lena mbaineann a áirithiú. Ó tharla go bhféadfadh tábhacht shistéamach a bheith ag gach institiúid, tá sé ríthábhachtach, d'fhonn cobhsaíocht airgeadais a chaomhnú, go bhféadfaidh na húdaráis aon institiúid a réiteach. D'fhonn urraim a thabhairt don cheart chun gnó a sheoladh atá leagtha síos le hAirteagal 16 den Chairt um Chearta Bunúsacha, ba cheart discréid an Bhoird a bheith teoranta dá bhfuil riachtanach le simpliú a dhéanamh ar struchtúr agus ar oibríochtaí na hinstitiúide ar mhaithe lena dhéanamh níos inréitithe, agus ar mhaithe leis sin amháin. Ina theannta sin, ba cheart aon bhearta a fhorchuirtear chuige sin a bheith comhchuí le dlí an Aontais. Níor cheart aon bheart a bheith idirdhealaitheach, go díreach ná go hindíreach, ar fhoras a bhaineann le náisiúntacht, agus ba cheart pobal-leas sáraitheach na cobhsaíochta airgeadais a bheith d'údar leo. D'fhonn a cinneadh an ar mhaithe le leas coiteann an phobail a rinneadh beart, ba cheart go bhféadfadh an Bord, ag gníomhú dó ar son leas coiteann an phobail, na cuspóirí réitigh a bhaint amach gan baic a bheith air ó thaobh úsáid na n‑uirlisí réitigh ná a chumais na cumhachtaí a tugadh dó a fheidhmiú. Ina theannta sin, níor cheart aon bheart dul thar an méid is lú a bhfuil gá leis chun na cuspóirí a bhaint amach.

(25) Ba cheart an sásra aonair réitigh a thógáil ar chreat Threoir [ ] agus ar chreat an tsásra maoirseachta aonair. Dá bhrí sin, ba cheart a thabhairt de chumhacht don Bhord idirghabháil a dhéanamh ag céim luath i gcás ina bhfuil staid airgeadais nó sócmhainneacht institiúide ag meathlú. Beidh an fhaisnéis a gheobhaidh an Bord ó na húdaráis náisiúnta réitigh nó ón BCE ag an gcéim sin ríthábhacht ó thaobh cinneadh ar an mbeart a d'fhéadfadh sé a dhéanamh d'fhonn réiteach na hinstitiúide lena mbaineann a ullmhú.

(26) D'fhonn a áirithiú go ndéanfar beart réitigh nuair is gá, ba cheart don Bhord, i gcomhar leis an údarás inniúil ábhartha nó leis an BCE, géarfhaireachán a dhéanamh ar staid na n‑institiúidí lena mbaineann agus ar an gcaoi a bhfuil na hinstitiúidí sin ag comhlíonadh aon bhirt luath‑idirghabhála a rinneadh ina leith.

(27) D'fhonn cur isteach ar an margadh airgeadais agus ar an ngeilleagar a laghdú a oiread is féidir é, ba cheart an próiseas réitigh a chur i gcrích laistigh d'achar gearr ama. Ba cheart rochtain a bheith ag an gCoimisiún, ó thús deireadh an phróisis réitigh, ar aon fhaisnéis a measann sé gá a bheith léi chun cinneadh eolasach a dhéanamh sa phróiseas réitigh. I gcás ina gcinneann an Coimisiún ar institiúid a chur faoi réiteach, ba cheart don Choimisiún scéim réitigh a ghlacadh láithreach lena leagfar síos sonraí na n‑uirlisí réitigh agus na cumhachtaí atá le húsáid, agus aon socruithe um maoiniú atá le húsáid.

(28) Dá ndéanfaí institiúid a mbeadh ag cliseadh uirthi a leachtú de réir gnáthimeachtaí dócmhainneachta d'fhéadfaí an chobhsaíocht airgeadais a chur i mbaol, d'fhéadfaí cur as do sholáthar seirbhísí riachtanacha, agus d'fhéadfaí difear a dhéanamh do chosaint taisceoirí. Sa chás sin is le leas an phobail é uirlisí réitigh a úsáid. Dá bhrí sin, ba cheart a bheith de chuspóir ag réiteach a dhéanamh leanúnachas seirbhísí riachtanacha a áirithiú, cobhsaíocht an chórais airgeadais a chaomhnú, baol morálta a laghdú trí spleáchas ar an tacaíocht airgeadais poiblí a thugtar d'institiúidí a bhfuil ag cliseadh orthu a laghdú a oiread is féidir é, agus taisceoirí a chosaint.

(29) Mar sin féin, ba cheart cuimhneamh ar institiúid dhócmhainneach a fhoirceannadh de réir gnáthimeachtaí dócmhainneachta sula ndéantar cinneadh í a choinneáil ag dul mar ghnóthas leantach. Ba cheart institiúid dhócmhainneach a choinneáil ag dul mar ghnóthas leantach chun críche na cobhsaíochta airgeadais, agus a oiread úsáide is féidir é á baint as cistí príobháideacha chuige sin. D'fhéadfaí sin a dhéanamh trína dhíol nó trína chumasc le ceannaitheoir de chuid na hearnála príobháidí, nó trí bhíthin dliteanais na hinstitiúide a dhíluacháil nó a cuid fiachais a chomhshó ina cothromas chun athchaipitliú a dhéanamh.

(30) Agus cumhachtaí réitigh á bhfeidhmiú aige, ba cheart don Choimisiún agus don Bhord deimhin a dhéanamh de go n‑iompróidh scarshealbhóirí agus creidiúnaithe cuid chuí de na caillteanais, go n‑athrófar an lucht bainstíochta, agus go laghdófar costais réitigh na hinstitiúide a oiread is fhéidir é, agus go gcaithfear ar an dóigh chéanna le creidiúnaithe uile institiúide dócmhainní ar creidiúnaithe den aicme chéanna iad.

(31) Ba cheart na srianta ar chearta scarshealbhóirí agus creidiúnaithe a bheith i gcomhréir le hAirteagal 52 den Chairt um Chearta Bunúsacha. Dá bhrí sin, níor cheart na huirlisí réitigh a chur i bhfeidhm ach maidir leis na hinstitiúidí sin a bhfuil ag cliseadh orthu nó is dóigh a mhainneoidh, agus nuair is gá sin chun cuspóir na cobhsaíochta airgeadais a bhaint amach ar son an leasa choitinn. Go háirithe, ba cheart na huirlísí réitigh a úsáid i gcás nach féidir an institiúid a fhoirceannadh de réir gnáthimeachtaí dócmhainneachta gan an córas airgeadais a dhíchobhsú agus i gcás ina bhfuil gá leis na bearta d'fhonn aistriú gasta agus leanúnachas feidhmeanna a bhfuil tábhacht shistéamach ag baint leo a áirithiú agus i gcás nach bhfuil aon dóchúlacht réasúnach ann go dtiocfar ar réiteach eile príobháideach, lena n‑áirítear na scarshealbhóirí atá ann cheana nó aon tríú páirtí an caipiteal a mheadú ar shlí a d'fhágfadh go bhféadfaí inmharthanacht na hinstitiúide a athbhunú.

(32) Níor cheart cur isteach ar cheart maoine a bheith díréireach. Dá thoradh sin, níor cheart gur mhó na caillteanais a thabhódh scairshealbhóirí agus creidiúnaithe ná na caillteanais a thabhóidís dá ndéanfaí an institiúid a fhoirceannadh tráth déanta an chinnidh maidir le réiteach. I gcás páirtaistriú sócmhainní institiúide atá faoi réiteach chuig ceannaitheoir príobháideach nó chuig institiúid idirlinne, ba cheart an chuid iarmharach den institiúid atá faoi réiteach a fhoirceannadh de réir gnáthimeachtaí dócmhainneachta. D'fhonn scairshealbhóirí agus creidiúnaithe na hinstitiúide atá ann cheana a chosaint le linn na nósanna imeachta réitigh, ba cheart go mbeidís i dteideal a fháil mar íocaíocht a n‑éileamh méid nach lú ná an méid a mheastar a gheobhaidís ar ais dá ndéanfaí an institiúid ina hiomláine a fhoirceannadh de réir gnáthimeachtaí dócmhainneachta.

(33) D'fhonn ceart scairshealbhóirí a chosaint agus féachaint chuige nach bhfaighidh creidiúnaithe níos lú ná a gheobhaidís de réir gnáthimeachtaí dócmhainneachta, ba cheart oibleagáidí soiléire a leagan síos maidir le luacháil sócmhainní agus dliteanais na hinstitiúide agus ba cheart leordhóthain ama a thabhairt chun a mheasúnú cén chaoi a gcaithfí leo dá ndéanfaí an institiúid a scor de réir gnáthimeachtaí dócmhainneachta. Ba cheart go bhféadfaí tús a chur leis an measúnú sin go luath i gcéim na hidirghabhála. Sula ndéantar aon bheart réitigh, ba cheart meastachán a dhéanamh ar luach iomlán shócmhainní agus dliteanais na hinstitiúide agus measúnú ar an gcaoi a gcaithfí le scairshealbhóirí de réir gnáthimeachtaí dócmhainneachta.

(34) Tá sé tábhachtach caillteanais a shainaithint nuair a chliseann ar institiúid. Is éard ba cheart a bheith ina threoir rialaithe ag an luacháil ar shócmhainní agus dliteanais institiúidí a bhfuil ag cliseadh uirthi a luach margaidh tráth a úsáidtear na huirlísí réitigh, nuair atá na margaí ag feidhmiú i gceart. Nuair nach bhfuil na margaí mífheidhmiúil amach is amach, is de réir luach fadtéarmach eacnamaíoch na sócmhainní agus na ndliteanas, agus údar tugtha leis sin an luach sin, ba cheart an luacháil a dhéanamh. Ba cheart go bhféadfadh an Bord, ar chúiseanna práinne, luacháil ghasta shealadach a dhéanamh ar shócmhainní agus dliteanais institiúide a bhfuil ag cliseadh uirthi, agus ba cheart feidhm a bheith ag an luacháil sin nó go ndéantar luacháil neamhspleách.

(35) D'fhonn a áirithiú go leanfaidh an nós imeachta réitigh de bheith oibiachtúil agus cinnte, is gá an t‑ord a leagan síos inar cheart éilimh neamhurraithe creidiúnaithe ar institiúid atá faoi réiteach a díluacháil nó a chomhshó. D'fhonn srian a chur leis an mbaol go dtabhóidh creidiúnaithe caillteanais is mó ná na caillteanais a thabhóidís dá ndéanfaí an institiúid a fhoirceannadh de réir gnáthimeachtaí dócmhainneachta, ba cheart an t‑ord sin a bheith infheidhme i ngnáthimeachtaí dócmhainneachta agus sa phróiseas díluachála nó comhshó arna dhéanamh mar chuid de réiteach. D'éascódh sin praghsáil fiachais.

(36) Ba cheart don Choimisiún creat an bhirt réitigh a bheadh le déanamh de réir chúinsí an cháis a chur ar fáil agus ba cheart go bhféadfadh sé na huirlisí réitigh uile ba ghá a úsáid a ainmniú. Faoi chuimsiú an chreata shoiléir bheaicht sin, ba cheart don Bhord cinneadh ar mhionsonraí na scéime réitigh. Ar na huirlisí réitigh ábhartha ba cheart a bheith an uirlis díolacháin ghnó, an uirlis institiúide idirlinne, an uirlis athshnámhaithe, an uirlis deighilte sócmhainní, uirlisí a ndéantar foráil maidir leo le Treoir [ ]. Ba cheart go bhfágfadh an creat go bhféadfaí a mheas an bhfuil na coinníollacha maidir le díluacháil agus comhshó na n‑ionstraimí caipitil á gcomhlíonadh.

(37) Ba cheart go bhfágfadh an uirlis díolacháin ghnó go bhféadfaí an institiúid nó codanna dá gnó a dhíol le ceannaitheoir amháin nó níos mó gan toiliú na scairshealbhóirí.

(38) Ba cheart go bhfágfadh an uirlis deighilte sócmhainní go bhféadfadh na húdaráis sócmhainní tearcfheidhmíochta nó lagaithe a aistriú chuig meán eile. Níor cheart an uirlis sin a úsáid ach amháin in éineacht le huirlisí eile ionas nach mbeidh buntáiste míchuí san iomaíocht ag an institiúid a bhfuil ag cliseadh uirthi.

(39) Ba cheart go n‑íoslaghdódh córas éifeachtach réitigh na costais a iompraíonn an cáiníocóir de thoradh réiteach institiúide a bhfuil ag cliseadh uirthi. Ina theannta sin, ba cheart go n‑áiritheodh an córas go bhféadfaí fiú amháin institiúidí móra a bhfuil tábhacht shistéamach ag baint leo a réiteach gan an chobhsaíocht airgeadais a chur i mbaol. Baineann an uirlis athshnámhaithe an cuspóir sin amach trína áirithiú go dtiocfaidh caillteanais iomchuí ar scairshealbhóirí agus creidiúnaithe agus go n‑iompróidh siad sciar iomchuí de na costais sin. Chuige sin, ba cheart cumhachtaí díluachála reachtacha a bheith ina gcuid den chreat réitigh mar rogha bhreise is féidir a úsáid in éineacht le huirlisí eile réitigh, mar atá molta ag an mBord um Chobhsaíocht Airgeadais.

(40) D'fhonn a áirithiú go mbeidh an tsolúbhthacht is gá ann chun caillteanais a leithdháileadh ar chreidiúnaithe i gcineálacha éagsúla cásanna, is iomchuí a bheith in ann an uirlis athshnámhaithe a úsáid i gcás inarb é an cuspóir atáthar ag iarraidh a bhaint amach an institiúid a bhfuil ag cliseadh uirthi a réiteach mar ghnóthas leantach má tá fíorsheans ann go bhféadfar inmharthanacht na hinstitiúide a athbhunú, agus chomh leis sin i gcás ina ndéantar seirbhísí a bhfuil tábhacht shistéamach ag baint leo a aistriú go hinstitiúid idirlinne agus go scoireann cuid iarmharach na hinstitiúide de bheith ag feidhmiú go bhfoirceanntar í.

(41) I gcás ina n‑úsáidtear uirlis athshnámhaithe chun caipitil na hinstitiúide a bhfuil ag cliseadh uirthi a athbhunú d'fhonn é a chur ar a cumas a bheith ag feidhmiú mar ghnóthas leantach, ba cheart a bheith ag gabháil le haon réiteach trí bhíthin athshnámhú athrú an luchta bainistíochta agus ina dhiaidh sin athstruchtúrú na hinstitiúide agus a cuid gníomhaíochtaí ar dhóigh a leigheasfar na cúiseanna lena cliseadh. Ba cheart t‑athstruchtúrú a bhaint amach trí phlean atheagrucháin ghnó a chur i bhfeidhm.

(42) Níl sé iomchuí an uirlis athshnámhaithe a chur i bhfeidhm maidir le héilimh atá urraithe, comhthaobhaithe nó ráthaithe ar bhealach eile. Mar sin féin, d'fhonn a chinntiú go mbeidh an uirlis athshnámhaithe éifeachtach agus go mbainfidh sé amach a cuid cuspóirí, ba cheart go bhféadfaí í a chur i bhfeidhm maidir lena oiread cineálacha dliteanas neamhurraithe de chuid institiúide a bhfuil ag cliseadh uirthi agus is féidir é. Mar sin féin, is iomchuí cineálacha áirithe dliteanas neamhurraithe a eisiamh ó raon feidhme na huirlise athshnámhaithe. Ar chúiseanna a bhaineann le beartas poiblí agus réiteach éifeachtach, níor cheart feidhm a bheith ag an uirlis athshnámhaithe maidir leis na taiscí sin atá faoi chosaint ag Treoir 94/19/CE ó Pharlaimint na hEorpa agus ón gComhairle[15], ná dliteanais fostaithe de chuid na hinstitiúide a bhfuil ag teip uirthi, ná éilimh thráchtála a bhaineann le hearraí agus seirbhísí a theastaíonn le haghaidh fheidhmiú leathúil na hinstitiúide.

(43) Taisceoirí a bhfuil taiscí acu atá faoi ráthaíocht ag scéim ráthaithe taiscí, níor cheart an uirlis athshnámhaithe a chur i bhfeidhm maidir leo. Is amhlaidh, áfach, atá an scéim ráthaithe taiscí ina cuidiú an próiseas réitigh a mhaoiniú, suas go dtí an méid a chaithfeadh sí na taisceoirí a shlánú. Chinnteodh feidhmiú na gcumhachtaí athshnámhaithe go mbeadh rochtain i gcónaí ag taisceoirí ar a gcuid taiscí, agus is é sin an phríomhchúis ar bunaíodh na scéimeanna ráthaithe taiscí. Mura ndéanfaí foráil maidir le feidhmiú na scéimeanna sin sna cásanna sin bheadh buntáiste eagothrom ag creidiúnaithe a bheadh faoi réir fheidhmiú na gcumhachtaí ag an údarás réitigh.

(44) D'fhonn comhroinnt ualaigh idir scairshealbhóirí agus creidiúnaithe sóisearacha a chur i bhfeidhm, mar a cheanglaítear leis na rialacha maidir le Státchabhair, d'fhéadfadh feidhm a bheith ag an sásra aonair réitigh, ar analach, nuair a thiocfaidh an Rialachán seo i bhfeidhm, maidir leis an uirlis athshnámhaithe.

(45) Ionas nach gcuirfidh institiúidí struchtúr ar a gcuid dliteanas a bhacfadh éifeachtacht na huirlise athshnámhaithe, ba cheart go bhféadfadh an Bord a shuíomh go bhfuil ag na hinstitiúidí, agus é sloinnte mar chéatadán de dhliteanais iomlána na hinstitiúide, méid comhiomlán de chistí dílse, d'fhofhiachas, agus de dhliteanais shinsearacha atá faoi réir na huirlise athshnámhaithe, nach cistí dílse iad chun críche Rialachán (AE) Uimh. 575/2013 ó Pharlaimint na hEorpa agus ón gComhairle[16] ná chun críche Threoir 2013/36/AE an 26 Meitheamh 2013 ó Pharlaimint na hEorpa [17]agus ón gComhairle, ar nithe iad sin ba cheart a bheith ag na hinstitiúidí i gcónaí.

(46) Is i bhfianaise chúinsí an cháis i gceist ba cheart an modh is fearr réitigh a roghnú, agus chuige sin ba cheart gach uirlis réitigh dá bhforáiltear le Treoir [ ] a chur ar fáil.

(47) Le Treoir [ ] tugtar d'údaráis náisiúnta réitigh an chumhacht ionstraimí caipitil a dhíluacháil agus a chomhshó, de bhrí go bhféadfadh na coinníollacha maidir le díluacháil agus comhshó ionstraimí capitil a bheith mar an gcéanna leis na coinníollacha réitigh agus sa chás sin tá measúnú le déanamh féachaint an bhfuil díluacháil agus comhshó na n‑ionstraimí caipitil leordhóthanach ann féin le sláine airgeadais an eintitis lena mbaineann a athbhunú nó an gá beart réitigh a dhéanamh freisin. De ghnáth úsáidfear an chumhacht sin mar chuid de réiteach. Ba cheart go nglacfadh an Coimisiún áit na n‑údarás réitigh a fhad a bhaineann leis an bhfeidhm seo freisin, agus dá bhrí sin ba cheart a thabhairt de chumhacht dó measúnú a dhéanamh ar cé acu atá na coinníollacha maidir le dílucháil agus comhshó na n‑ionstraimí caipitil á gcomhlíonadh nó nach bhfuil agus cinneadh a dhéanamh maidir le heintiteas a chur faoi réiteach, má tá na ceanglais maidir le réiteach á gcomhlíonadh freisin.

(48) Ba cheart éifeachtacht agus aonfhoirmeacht beart réitigh a áirithiú sna Ballstáit uile ar rannpháirtithe iad. Chuige sin, ba cheart a thabhairt de chumhacht don Bhord, i gcásanna eisceachtúla agus i gcás nach bhfuil curtha i bhfeidhm nó nach bhfuil curtha i bhfeidhm go leordhóthanach ag údarás náisiúnta réitigh cinneadh ón mBord maidir le cearta, sócmhainní nó dliteanais de chuid institiúide faoi réiteach a aistriú chuig duine eile nó cinneadh uaidh ag ceangal comhshó ionstraimí fiachais ina bhfuil téarma conarthach i leith comhshó a dhéanamh i gcúinsí áirithe. Aon bheart a dhéanfadh údaráis náisiúnta réitigh a chuirfeadh srian ar fheidhmiú chumhachtaí nó feidhmeanna an Bhoird nó a dhéanfadh difear dóibh, ba cheart iad a eisiamh.

(49) D'fhonn feabhas a chur ar éifeachtacht an tsásra aonair réitigh, ba cheart don Bhord oibriú i ndlúthchomhar leis an Údarás Baincéireachta Eorpach i ngach uile chás. Nuair is iomchuí, ba cheart don Bhord oibriú i gcomhar freisin leis an Údarás Eorpach um Urrúis agus Margaí, leis an Údarás Eorpach um Árachas agus Pinsin Cheirde agus leis an mBord Eorpach um Riosca Sistéamach, agus leis na húdaráis eile ar cuid den Chóras Eorpach um Maoirseacht Airgeadais iad. Ina theannta sin, ba cheart don Bhord oibriú i ndlúthchomhar leis an BCE agus le húdaráis eile a bhfuil sé de chumhacht acu maoirseacht a dhéanamh ar institiúidí creidmheasa laistigh den sásra maoirseachta aonair, go háirithe i gcás grúpaí atá faoi réir mhaoirseacht an BCE. D'fhonn an próiseas réitigh bainc a bhfuil ag cliseadh uirthi a bhainistiú go héifeachtach, ba cheart don Bhord oibriú i gcomhar leis na húdaráis náisiúnta réitigh i ngach céim den phróiseas réitigh. Dá bhrí sin, is gá oibriú i gcomhar leis na húdaráis sin ní amháin ní amháin nuair atá cinntí réitigh an Bhoird á gcur chun feidhme, ach ina theannta sin roimh ghlacadh aon chinneadh maidir le réiteach, le linn chéim phleanáil an réitigh nó le linn céim na luath‑idirghabhála.

(50) Ó tharla go bhfuil an Bord ceaptha áit údaráis náisiúnta réitigh na mBallstát ar rannpháirtithe iad a ghlacadh a fhad a bhaineann le cinntí maidir le réiteach, ba cheart go nglacfadh an Bord áit na n‑údarás sin a fhad a bhaineann le comhar le Ballstáit nach rannpháirtithe iad ó thaobh feidhmeanna réitigh freisin. Go háirithe, ba cheart don Bhord ionadaíocht a dhéanamh d'údarás uile na mBallstát ar rannpháirtithe iad sna coláistí réitigh, lena n‑áirítear údaráis de chuid Ballstát nach rannpháirtithe iad.

(51) Ó tharla go mbíonn go leor institiúidí ag feidhmiú ní amháin san Aontas, ach go hidirnáisiúnta freisin, ní mór do shásra réitigh, le bheith éifeachtach, prionsabail i leith comhair le húdaráis ábhartha tríú tíortha a leagan amach. Aon tacaíocht a thugtar d'údaráis tríú tíortha, is i gcomréir leis an gcreat dlí dá bhforáiltear le hAirteagal 88 de Threoir [ ] ba cheart í a thabhairt. Chun na críche sin, ó tharla gur cheart an Bord a bheith ar an aon údarás a mbeadh sé de chumhacht aige bainc a bhfuil ag cliseadh orthu a réiteach sna Ballstáit ar rannpháirtithe iad, ba cheart a thabhairt de chumhacht don Bhord, agus dó-san amhain, comhaontais neamhcheangailteacha comhair le húdaráis sin na dtríú tíortha, thar ceann údaráis náisiúnta na mBallstát ar rannpháirtithe iad.

(52) D'fhonn a cuid cúraimí a dhéanamh go héifeachtach, ba cheart cumhachtaí iomchuí imscrúdaithe a bheith ag an mBord. Ba cheart go mbeadh sé de chumhacht aige gach faisnéis is gá a iarraidh go díreach, nó trí údaráis náisiúnta réitigh, agus imscrúduithe agus cigireachtaí ar an láthair a dhéanamh, nuair is iomchuí i gcomhar leis na húdaráis náisiúnta inniúla. A fhad a bhaineann le réiteach a dhéanamh, d'fhéadfadh an Bord dul i mbun cigireachtaí ar an láthair chun faireachán éifeachtach a dhéanamh ar chur chun feidhme ag údaráis náisiúnta agus d'fhonn a chinntiú ar bhonn faisnéis lánchruinn a dhéanfaidh an Coimisiún agus an Bord a gcuid cinntí.

(53) D'fhonn a chinntiú go mbeidh rochtain ag an mBord ar gach faisnéis ábhartha, níor cheart go bhféadfadh na fostaithe dul in iontaoibh rialacha maidir le rúndacht ghairmiúil chun cosc a chur ar nochtadh faisnéise don Bhord.

(54) D'fhonn a chinntiú go n‑urramófar cinntí arna nglacadh faoi chuimsiú chreat an tsásra aonair réitigh, ba cheart smachtbhannaí comhréireacha athchomhairleacha a fhorchur i gcás sárú. Ba cheart an bord a bheith i dteideal treoir a thabhairt d'údaráis náisiúnta réitigh fíneálacha nó íocaíochtaí píonóis thréimhsiúla a fhorchur ar ghóthais as gan na hoibleagáidí a thagann as a gcuid cinntí a chomhlíonadh. D'fhonn cleachtais fhorfheidhmiúcháin atá comhleanúnach, éifeachtúil agus éifeachtach a áirithiú, ba cheart an Bord a bheith i dteideal treoirlínte a eisiúint chuig údaráis náisiúnta réitigh maidir le cur i bhfeidhm fíneálacha agus íocaíochtaí píonóis.

(55) I gcás ina sáraíonn údarás náisiúnta réitigh rialacha an tsásra aonair réitigh trí gan na cumhachtaí a úsáid arna dtabhairt dó de réir dlí náisiúnta chun treoir ón mBord a chur chun feidhme, féadfaidh an Ballstáit lena mbaineann a bheith faoi dhliteanas aon damáiste a dhéantar do dhaoine aonair a chúiteamh, lena n‑áirítear, nuair is infheidhme, maidir leis an eintiteas nó maidir leis an ngrúpa faoi réiteach, nó aon damáiste a dhéantar do chreidiúnaí nó d'aon chuid den eintiteas nó den ghrúpa sin in aon Bhallstát, i gcomhréir leis an gcásdlí sin.

(56) Ba cheart rialacha iomchuí a leagan síos lena rialófar buiséad an Bhoird, ullmhú an bhuiséid, glacadh rialacha inmheánacha lena sonrófar an nós imeachta i ndáil lena bhuiséad a bhunú agus a chur chun feidhme, agus iniúchadh inmheánach agus seachtrach na gcuntas.

(57) Tá imthosca ann ina bhféadfaidh éifeachtúlacht na n‑uirlisí réitigh arna gcur i bhfeidhm a bheith ag brath ar mhaoiniú gearrthéarmach a bheith ar fáil don institiúid nó d'institiúid idirlinne, ar ráthaíochtaí a thabhairt do cheannaitheoirí ionchasacha, nó ar sholáthar caipitil d'institiúid idirlinne. Tá sé tábhachtach, dá bhrí sin, ciste a bhunú chun a áirithiú nach n‑úsáidtear cistí poiblí chun na gcríoch sin.

(58) Ní mór a áirithiú go bhfuil iomlán an Chiste ar fáil chun institiúidí a bhfuil ag cliseadh orthu a réiteach. Dá bhrí sin, níor cheart an Ciste a úsáid chun críche eile seachas cur chun feidhme éifeachtúil uirlisí agus cumhachtaí réitigh. Ina theannta sin, níor cheart é a úsáid ach i gcomhréir leis na cuspóirí agus na prionsabail réitigh is infheidhme. Dá réir sin, ba cheart don Bhord a áirithiú gurb iad scairshealbhóirí agus creidiúnaithe na hinstitiúide faoi réiteach a íocann i dtús báire aon chaillteanais, costais nó aon speansais eile a thabhaítear i dtaobh úsáid na n‑uirlisí réitigh. Níor cheart don Chiste na caillteanais, costais ná speansais eile a íoc ach i gcás ina bhfuil na hacmhainní ó scairshealbhóirí agus ó chreidiúnaithe ídithe.

(59) Go ginearálta, ba cheart ranníocaíochtaí a bhailiú ón tionscal airgeadais roimh aon oibríocht réitigh agus neamhspleách ar aon oibríocht réitigh. Nuair nach leor réamh‑mhaoiniú chun na caillteanais ná na costais arna dtabhú le húsáid an Chiste a chumhdach, ba cheart ranníocaíochtaí breise a thiomsú chun an costas nó caillteanas breise a iompar. Thairis sin, ba cheart go mbeadh an Ciste in ann iasachtaí nó cineálacha eile tacaíochta a fháil faoi chonradh ó institiúidí airgeadais nó ó thríú páirtithe eile i gcás nach leor na cistí atá ar fáil dó chun na caillteanais, na costais agus na speanais eile arna dtabhú le húsáid an Chiste a chumhdach, agus i gcás nach bhfuil rochtain láithreach ar na ranníocaíochtaí urghnácha ex post.

(60) Chun mais chriticiúil a bhaint amach agus chun éifeachtaí comh‑thimthriallacha a sheachaint, a thiocfadh chun cinn dá mbeadh ar an gCiste a bheith ag